Program MDK Terapkan Pendekatan Didik Hibur bagi Murid Sekolah

Kuala Kangsar – Program Majalah Dalam Kelas (MDK) kembali lagi diadakan dengan kerjasama Sekolah Kebangsaan (SK) Padang Asam dan Dewan Bahasa dan Pustaka (DBP). Sebanyak 78 orang murid yang terdiri daripada murid tahun tiga hingga tahun enam telah menyertai program MDK pada hari ini yang bermula seawal pukul 8.30 pagi dan berakhir pada pukul 12.30 tengah hari.

Program dimulakan dengan ucapan pembukaan oleh Guru Besar SK Padang Asam, Puan Nor Afida Shuib yang mengalu-alukan kedatangan sidang editor Bahagian Majalah DBP, Puan Fansurina Ramli dan Puan Syaza Wardina Abd Khalik. Program ini juga turut diserikan dengan persembahan syair dan cerita rakyat oleh murid SK Padang Asam.

Program MDK ini diadakan bertujuan untuk memberikan pendedahan kepada murid tentang penggunaan majalah sebagai medium untuk membantu meningkatkan prestasi bahasa dalam kalangan murid sekolah. Selain itu, Program MDK juga menjadi pendekatan secara didik hibur bagi murid untuk memperoleh pelbagai maklumat tambahan di samping menjadi bahan sokongan dalam pengajaran dan pembelajaran di dalam kelas.

Antara aktiviti yang dijalankan semasa program MDK termasuklah sesi taklimat tentang majalah Dewan Pelajar, Kuiz Menara Belon dan beberapa aktiviti bahasa seperti membina ayat daripada peribahasa dan menulis cerita pendek berdasarkan petikan yang diberikan.

Selaku Guru Besar, Puan Nor Afida menyatakan harapan untuk mengadakan program seumpama ini lagi dan meneruskan kerjasama bersama-sama pihak DBP pada masa akan datang.

Ini satu pengalaman yang baharu bagi murid. Mereka  amat teruja dengan aktiviti yang telah dijalankan. Semoga apa-apa yang dipelajari dan input yang mereka dapat pada hari ini dapat memberikan pendedahan kepada mereka tentang luasnya bahasa dalam kehidupan.

Program diakhiri dengan Sesi Penyampaian Hadiah kepada tiga kumpulan terbaik. Pihak DBP dan pihak sekolah sempat bertukar-tukar cenderahati sebagai tanda penghargaan.

*Untuk catatan, SK Padang Asam merupakan satu daripada sekolah di Malaysia yang dikategorikan sebagai Sekolah Kurang Murid (SKM), iaitu sekolah yang mempunyai jumlah murid kurang daripada 150 orang.


DBP Mencungkil Bakat Penulis Baharu di IPGKDRI, Kuala Nerus

Untuk mendapatkan maklumat terkini, ikuti kami melalui Telegram

Kuala Nerus – Dewan Bahasa dan Pustaka (DBP) melalui Bahagian Buku Sekolah (BBS) bekerjasama dengan Institut Pendidikan Guru Kampus Dato’ Razali Ismail (IPGKDRI) dalam mengadakan Bengkel Penataran Buku Teks dan Perolehan Buku Sokongan Pendidikan. Bengkel ini bermula pada 2 hingga 3 November 2022.

Bengkel ini yang bertujuan memberikan pendedahan tentang peluang kerjasama penerbitan buku bercetak dan bahan sokongan digital bertemakan pendidikan berjaya menghimpunkan para guru dan pendidik dalam kalangan pensyarah di IPGKDRI.

Dalam bengkel tersebut, para peserta telah diberi bimbingan berkaitan dengan proses penulisan buku teks dan buku sokongan pendidikan, di samping sesi perkongsian bersama-sama dengan editor mata pelajaran. Kemuncak sesi ini ialah pembentangan hasil contoh penulisan oleh para peserta.

Pengarah IPGKDRI, Dr. Hajah Narita Mohd Noor dalam ucapan alu-aluannya menyeru para pensyarah IPGKDRI untuk berani menyahut cabaran dengan membukukan hasil penyelidikan yang dijalankan. Selain itu, beliau turut berharap agar kerjasama ini dapat diteruskan pada masa akan datang.

Sementara itu, dalam ucapan penutupan bengkel tersebut, Pengarah Penerbitan DBP, Tuan Haji Razali Che Mat, menyatakan komitmen DBP untuk meneruskan kerjasama ini bagi sesi akan datang.

Bengkel ini diharapkan memberikan manfaat kepada kedua-dua buah institusi. DBP sebagai penerbit sentiasa mengambil inisiatif memantapkan pasukan penerbitannya selaras dengan perubahan semasa, khususnya dalam aspek pendigitalan. Selain itu, bengkel ini merupakan jalinan strategik usaha memperkukuh kepakaran khususnya melibatkan pakar bidang subjek (SME) oleh editor dan pensyarah yang terdiri daripada pelbagai latar belakang bidang pendidikan.

Tambah beliau lagi, usaha jerayawara perbengkelan dan pencarian pasukan penerbitan, khususnya pencarian penulis buku teks perlu dilaksanakan secara giat ke seluruh negara bagi menggalakkan lebih banyak penyertaan dalam kalangan pendidik.


Hari Alam Sekitar Negara Peringkat Negeri Perlis Disambut Bersama-sama Warga Kampus

Arau – Hari Alam Sekitar Negara Peringkat Negeri Perlis bagi tahun 2022 disambut meriah bersama-sama warga kampus Universiti Teknologi MARA (UiTM) Cawangan Perlis semalam. Sambutan Hari Alam Sekitar itu diadakan serentak bersama Karnival Geomatik Universiti Teknologi Mara Cawangan Perlis selama dua hari bermula 2 November 2022.

Rektor UiTM Cawangan Perlis, YBrs. Prof Madya Ts. Dr. Shukor Sanim Mohd Fauzi dalam ucapan alu-aluannya berkata, UiTM Cawangan Perlis menyambut baik usaha untuk memupuk kesedaran bagi menghijaukan dan memulihara bumi. Hal ini demikian kerana usaha ini seiring dengan Matlamat Pembangunan Mampan (SDG) yang menekankan usaha pemuliharaan alam sekitar untuk kehidupan yang lebih lestari.

Beliau juga berharap agar program sebegini akan dapat diteruskan lagi pada masa akan datang demi memupuk kesedaran orang ramai tentang kepentingan menjaga alam sekitar dan menangani kesan perubahan iklim melalui penanaman pokok.

“Tahniah dan syabas diucapkan kepada Pusat Pengajian Sains Ukur dan Geomatik, UiTM Cawangan Perlis kerana dapat menjalinkan kerjasama erat bersama-sama Jabatan Alam Sekitar Cawangan Perlis dalam menjayakan Hari Alam Sekitar Negara 2022 Peringkat Negeri Perlis dan Karnival Geomatik UiTM Cawangan Perlis pada hari ini” ujarnya pada akhir ucapan.

Majlis perasmian dan penutupan bagi program sambutan ini telah disempurnakan oleh YBhg. Datuk Seri Haji Hasnol Zam Zam Haji Ahmad, Setiausaha Kerajaan Negeri Perlis. Semasa majlis tersebut beliau turut meluangkan masa menyempurnakan simbolik penanaman pokok jenis ‘Merawan Siput Jantan’.

Bersempena dengan Sambutan Hari Alam Sekitar Negara Peringkat Negeri Perlis bagi tahun 2022 ini, pelbagai program telah dijalankan. Antaranya termasuklah  aktiviti senamrobik, pameran, penanaman pokok, pertandingan e-sukan, pertandingan mewarna dan juga pengumpulan barang-barang kitar semula (e-Waste). Manakala aktiviti seperti lawatan ke kampus, kelas goematik, NeoRun, program ceramah dan derma darah juga diadakan bersempena dengan Karnival Geomatik peringkat UiTM Cawangan Perlis.

Hadir bersama dalam majlis tersebut ialah Pengarah Jabatan Alam Sekitar Negeri Perlis, Puan Norasmah Ab. Rani; Pengarah Jabatan Perhutanan Negeri Perlis, Encik. Awang Shaffie Awang Ahmadni; barisan pengurusan kanan Universiti Teknologi MARA Cawangan Perlis, ketua-ketua jabatan dan wakil agensi serta barisan pensyarah dan juga pelajar.


Mahasiswa Contoh Teladan yang Baik kepada Masyarakat – Raja Muda Perlis

Chuping – Cabaran besar pada hari ini adalah tentang peranan universiti untuk kekal relevan dalam memberikan sumbangan yang bernilai terhadap pembangunan masyarakat dan negara. Bukan sekadar bertanggungjawab untuk melahirkan mahasiswa berkualiti dan berintegriti sebagai pemimpin masa hadapan, tetapi juga untuk pihak berkuasa, pembuat dasar, dan pelaksana dasar menerima idea dan pemikiran ilmuan kita dalam melakukan perubahan yang memberikan impak.

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan berangkat menyampaikan sumbangan zakat Majlis Agama Islam Dan Adat Istiadat Melayu Perlis (MAIPs) berjumlah RM21 000 kepada sebanyak 30 orang asnaf terpilih dalam kalangan anak kariah Masjid Al Husna, Batu Bertangkup, Chuping melalui amilnya Zakaria Hashim, baru-baru ini. Penyerahan tersebut diadakan di perkarangan Harvest Bakery Program Transformasi Destini Zakat MAIPs di Taman Desa Asnaf (TDA) Batu Bertangkup dan masing-masing menerima RM700.

Pada kesempatan yang sama, Tuanku Raja Muda Perlis berharap agar mahasiswa hendaklah mengelakkan daripada melakukan perkara yang boleh melanggar peraturan sama ada peraturan di dalam kampus mahupun di luar kampus. Hal ini dikatakan demikian kerana mahasiswa merupakan contoh teladan kepada masyarakat.

Berjauhan dengan keluarga bukan tiket kebebasan untuk melakukan perkara yang dilarang, baik dari segi agama mahupun undang-undang.

Turut hadir mengiringi baginda ialah Ketua Pegawai Eksekutif MAIPs, Haji Mohd Nazim Mohd Noor.


DYTM Raja Muda Perlis Bertitah Seru Rakyat Berpegang Teguh kepada Prinsip Rukun Negara

Untuk mendapatkan maklumat terkini, ikuti kami melalui Telegram

Arau – “Marilah kita bersama-sama menjaga kedaulatan negara Malaysia kita yang tercinta ini.“

Usaha mengekalkan keharmonian negara yang mempunyai rakyat yang berbilang kaum bukan sesuatu yang mudah. Tanpa kerjasama daripada generasi muda terutamanya, nescaya negara akan menghadapi kepincangan dengan perpaduan rakyatnya yang rapuh pada masa hadapan.

Sehubungan dengan itu, rakyat hendaklah sentiasa berpegang teguh kepada lima prinsip Rukun Negara dan ikrar sebagai rakyat Malaysia yang setia bagi mengelakkan kesejahteraan negara terjejas.

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan berangkat menyerahkan sumbangan MAIPs berjumlah RM21,000 kepada seramai 30 orang asnaf terpilih dalam kalangan anak kariah Masjid Al Abrar, Kampung Kubang Gajah di mana masing-masing menerima RM700 setiap seorang untuk diagihkan oleh amilnya, Johare Harun baru-baru ini.

Tuanku Raja Muda kemudiannya turut berkenan singgah menziarahi tiga buah rumah keluarga asnaf dalam program Kayuhan MAIPs Peduli Bilangan ke-72 bagi tahun 2022. Mereka yang disanjungi dan disampaikan sumbangan MAIPs ialah Safiai Lah, 68 tahun; Hamidon Abdul Razak, 58 tahun dan Ramlah Abu Bakar, 71 tahun.

Turut mengiringi baginda ialah Ketua Pegawai Eksekutif MAIPs, Hj Mohd Nazim Mohd Noor.


Program PESKON Meraikan 6611 Mahasiswa UUM

Ribuan pengunjung memeriahkan Majlis Perasmian Pesta Konvokesyen (PESKON) kali ke-34 Universiti Utara Malaysia (UUM) bertempat di Padang Kawad PALAPES, UUM, malam tadi.

Naib Canselor UUM, Profesor Dr. Haim Hilman Abdullah berkata, majlis ini amat bermakna bagi meraikan 6611 mahasiswa yang berjaya menamatkan pengajian, sekali gus telah melahirkan pelapis pemimpin negara.

Saya berbangga dengan pelaksanaan konvokesyen pada kali ini yang diketuai oleh Pengarah PESKON, Muhammad Alif Haikal Amran melibatkan seramai 161 pelajar sebagai perancang, pengurus dan pelaksana. UUM akan terus melahirkan graduan dan pelapis pemimpin masa hadapan.

“Kutiplah pengalaman menganjurkan pesta ini sebagai asas kepada kalian untuk menjadi pemimpin kerana menganjur program sebegini bukanlah mudah, pastinya memerlukan komitmen, kesungguhan dan paling penting ketaatan kepada ketua kita, serta pengalaman yang ditimba akan menjadi satu pengajaran dan nilai tambah.

Beliau teruja apabila berpeluang untuk melihat anak-anak, ibu bapa dan warga universiti dalam usaha merapatkan hubungan antara satu sama lain, persahabatan serta mengimbau kenangan sepanjang bergelar keluarga besar UUM ini.

“Program seumpama ini amat bermakna, maka mahasiswa diseru agar menjaga disiplin dan nama baik universiti supaya pengunjung akan terpesona dengan adab dan budi bahasa, selaras dengan moto UUM, iaitu ‘Ilmu, Budi, Bakti’ yang dijulang tinggi,” ujarnya.

Beliau turut berkongsi perkembangan terkini Times Higher Education (THE) World University Rankings 2023 yang melaporkan UUM sebagai universiti media terbaik dan berada pada kedudukan ke-70 antara universiti terbaik Asia.

“Kejayaan ini merupakan kejayaan kita semua, seterusnya kita sama-sama berusaha menjadi yang terbaik di Malaysia,” tambahnya sejurus sebelum penyempurnaan gimik perasmian.

Sementara itu, Muhammad Alif Haiqal berkata, PESKON diadakan sempena Majlis Konvokesyen UUM Ke-34 yang berlangsung pada 3 hingga 11 November 2022 mulai pada pukul 9.00 pagi hingga 11 malam di Tapak Ekspo, Padang Kawad PALAPES dan sekitar UUM.

Pelbagai aktiviti menarik diadakan seperti Pertandingan Paintball, Harry Potter Run, Pertandingan Nasyid, Pencarian Daie Dan Muazzin, Ketuk-Ketuk PESKON, Malam Cinta Rasul, ekspo niaga dan yang paling dinanti-nantikan adalah persembahan daripada barisan artis tanah air.

PESKON yang mengangkat tema “#INIUUMKITA: Kenangan Tercipta” merupakan satu program istimewa yang dibawa khas bagi meraikan graduan yang berjaya menamatkan pengajian.

Dalam majlis tersebut, beliau turut merakamkan penghargaan kepada semua pihak yang terlibat secara langsung mahupun tidak langsung. Menurutnya, setiap usaha dan kegigihan dapat melahirkan graduan yang kompetitif dan mampu menyumbang kepada negara.

Beliau juga berharap agar program yang dilaksanakan ini dapat memberikan pengalaman baharu kepada semua sekretariat dalam mengendalikan program yang melibatkan dif-dif kehormat dan artis seiring meningkatkan kemahiran komunikasi antara pelajar dengan pihak luar.


PALAPES Perlu Bersedia Tabur Khidmat Bakti kepada Komuniti Setempat – Raja Muda Perlis

Untuk mendapatkan maklumat terkini, ikuti kami melalui Telegram

Alor Setar – “Para Pegawai Muda Pasukan Latihan Pegawai Simpanan (PALAPES) hendaklah menjadi “Mata dan Telinga” kepada pasukan keselamatan negara. Mereka perlu sentiasa peka dengan keadaan sekeliling terutama berhubung perihal komuniti setempat agar sebarang keadaan yang tidak diingini dapat dielakkan.“

Raja Muda Perlis, Brigedier Jeneral Tuanku Syed Faizuddin Putra Jamalullail bertitah demikian pada Majlis Santapan Malam sempena Pentauliahan Pegawai Kadet Pasukan Latihan Pegawai Simpanan (PALAPES) Universiti Malaysia Perlis (UniMAP) yang diadakan di Raia Hotel, Alor Setar malam semalam.

Keberangkatan tiba baginda disambut oleh Naib Canselor UniMAP, Leftenan Kolonel Prof Ts. Dr. Zaliman Sauli selaku Komandan, Timbalan Naib Canselor (Hal Ehwal Pelajar Dan Alumni) UniMAP, Prof. Dr. Mohd Fo’ad Sakdan dan Timbalan Komandan PALAPES UniMAP, Mejar Muhamad Azuan Mohamad Nasir.

Turut hadir, Ketua Polis Perlis DCP Dato’ Surina Saad dan Timbalan Komander Rejimen 504 Askar Wataniah, Leftenan Kolonel Lasahi Laiji.

Majlis berkenaan adalah bagi meraikan Pegawai-pegawai Muda yang telah ditauliahkan pada Majlis Lafaz Pengisytiharan Pentauliahan dan Pemakaian Pangkat Pegawai Kadet PALAPES Darat Universiti Awam ke-39 Zon Utara kepada Pegawai Muda PALAPES UniMAP Kelompok 13 yang telah diadakan di Universiti Sains Malaysia pada 7 Februari 2022 yang lalu dan juga Istiadat Pentauliahan DiRaja Kadet PALAPES Universiti Awam ke-40 kepada Pegawai Muda PALAPES Darat UniMAP Kelompok 14 di Universiti Kebangsaan Malaysia (UKM) pada 10 September 2022.

Tuanku Syed Faizuddin Putra yang juga merangkap Canselor UniMAP turut mengingatkan para Pegawai Muda supaya hendaklah sentiasa bersiap siaga dalam menghadapi bencana yang diramalkan berlaku terutamanya pada penghujung tahun di mana banjir kerap kali menimpa negara ketika itu. Bergantung kepada arahan sama ada daripada pihak institusi mahupun Angkatan Tentera Malaysia (ATM) sendiri, para Pegawai Muda harus sentiasa bersedia untuk menabur khidmat dan bakti dalam menjamin keselamatan komuniti setempat.

Titah Tuanku Raja Muda lagi, mereka hendaklah menjaga keharmonian hidup bermasyarakat walau di mana berada khususnya menjelang Pilihan Raya Umum yang akan berlangsung pada 19 November ini, demi menjaga nama baik universiti dan juga PALAPES agar kedaulatan negara sentiasa terjaga.


Lebih 2600 Mahasiswa UiTM Cawangan Perlis Menerima Peranti Siswa Keluarga Malaysia

Arau – Lebih 2600 orang Mahasiswa Universiti Teknologi MARA (UiTM) Cawangan Perlis menerima peranti menerusi Program Peranti Siswa Keluarga Malaysia dalam Majlis Penyerahan Peranti Siswa Keluarga Malaysia yang diadakan di Dewan Seri Semarak, UiTM Cawangan Perlis semalam.

Rektor UiTM Cawangan Perlis, Prof. Madya Ts. Dr. Shukor Sanim Mohd Fauzi yang hadir bagi menyampaikan peranti kepada mahasiswa tersebut berharap agar peranti yang diterima akan dimanfaatkan sebaik-baik mungkin oleh mahasiswa bagi memastikan proses pengajian berjalan dengan lancar. Menurut beliau, peranti ini penting khususnya dalam sesi pembelajaran kerana penggunaan platform digital sebegini seiring dengan perkembangan teknologi dan peredaran zaman.

“Peranti ini akan kekal menjadi milik mahasiswa sepenuhnya sehingga tamat pengajian. Oleh itu, saya berharap agar mahasiswa lebih bersemangat dan berusaha untuk lebih berjaya dalam bidang pengajian masing-masing“ katanya.

Inisiatif Peranti Siswa Keluarga Malaysia di bawah Belanjawan 2022 ini diterajui oleh Kementerian Komunikasi dan Multimedia Malaysia (K-KOMM) dengan kerjasama Kementerian Kewangan Malaysia (MOF) dan Kementerian Pengajian Tinggi (KPT) merupakan inisiatif kerajaan bagi membantu mahasiswa B40 menjalankan aktiviti pembelajaran dalam talian, melayari Internet untuk tujuan pengajian dan penyelidikan dan lain-lain.

Turut hadir dalam majlis tersebut ialah Timbalan Rektor Hal Ehwal Pelajar, Prof. Madya Dr. Ahmad Nizan Mat Noor; Timbalan Rektor Bahagian Penyelidikan, Jaringan Industri, Masyarakat dan Alumni, Ts. Gs. Dr. Ernieza Suhana Mokhtar; ketua-ketua unit; dan staf Bahagian Hal Ehwal Pelajar.


Sebar Luaskan Bahasa Melayu untuk Paparan Awam

Kudat –Dewan Bahasa dan Pustaka (DBP) telah diberikan mandat untuk mengembangkan, mengukuhkan dan memantapkan penggunaan dan penguasaan bahasa Melayu dalam semua urusan rasmi. Keupayaan bahasa Melayu sebagai bahasa ilmu memang tidak dapat disangkal lagi kerana mampu mengungkapkan ilmu tinggi dan menjadi asas ketamadunan bangsa. Bahasa Melayu merupakan bahasa perantara dalam kalangan masyarakat, justeru kemahiran dan kemampuan menggunakan bahasa Melayu dengan betul perlu dipertingkatkan dari semasa ke semasa. Hal ini penting agar penyampaian maklumat daripada satu pihak kepada pihak yang lain lebih jelas, tepat dan mudah difahami.

Sehubungan dengan itu, oleh sebab kuasa memantau kesalahan penggunaan bahasa Melayu dalam iklan di tempat awam, penamaan jalan, bangunan dan taman perumahan terletak di bawah bidang kuasa Pihak Berkuasa Tempatan (PBT), maka DBP Cawangan Sabah dengan kerjasama Lembaga Bandaran Kudat, Pejabat Daerah Kudat, telah menganjurkan Wacana Penegasan Bahasa yang berlangsung pada pukul 8.30 pagi hingga 5.00 petang, di Dewan Gimnasium, Pejabat Daerah Kudat yang melibatkan 50 peserta seluruh PBT di negeri Sabah. Wacana sehari ini disertai oleh pegawai eksekutif, wakil PBT setiap daerah, dan kakitangan Pejabat Daerah Kudat.

Puan Fadhilah Ab. Bahar, wakil Bahagian Penguatkuasaan, Jabatan Pengembangan Bahasa dan Sastera, DBP, sewaktu menyampaikan taklimat yang berkaitan dengan penguatkuasaan bahasa berharap agar seluruh ahli PBT yang hadir dapat meningkatkan lagi permohonan secara dalam talian untuk semakan iklan, sepanduk, tirai latar dan seumpamanya melalui aplikasi dbpsahbahasa.my. Taklimat ringkas selama dua jam ini dikongsikan dengan paparan kesalahan iklan yang sering kali digunakan oleh pelanggan dan statistik permohonan semakan iklan oleh PBT mengikut daerah di seluruh negeri Sabah.

Sementara itu, wacana bahasa diteruskan lagi oleh penceramah undangan, Encik Abd. Karim A. Bakar, Munsyi Dewan dengan slot “Biasakan yang Betul, Betulkan yang Biasa”. Beliau berpengalaman dalam mengendalikan ceramah bahasa, penulisan surat, memo, minit mesyuarat dan dokumen rasmi kerajaan. Beberapa kesalahan bahasa yang lazim digunakan oleh penjawat awam dalam dokumen rasmi disampaikan secara santai telah menarik minat para peserta kursus ini. Beliau turut berkongsi pengalamannya semasa berkhidmat selama 37 tahun di DBP tentang penataran bahasa, penulisan dokumen rasmi Kerajaan, dan kesantunan bahasa sejak tahun 1995.

Objektif wacana ini diadakan adalah untuk menyebarluaskan keperluan menggunakan bahasa Melayu untuk paparan awam dan memantapkan penggunaan bahasa Melayu dalam semua urusan rasmi selaras dengan Perkara 152 Akta Bahasa Kebangsaan 1967. Selain itu, wacana ini juga untuk menyedarkan masyarakat akan peri pentingnya bahasa Melayu sebagai bahasa penyatu dalam kalangan masyarakat berbilang bangsa, agama dan budaya.

Dalam majlis penutupan wacana tersebut, Encik Rusdi Awang, Timbalan Pengarah I, Dewan Bahasa dan Pustaka Cawangan Sabah turut memberikan ucapan. Menurutnya, usaha memartabatkan bahasa, sastera dan budaya di negeri Sabah turut mendapat kerjasama erat daripada pelbagai pihak.

‘Sekebat bagai sirih’ dan demikianlah diibaratkan jalinan kerjasama yang sedia terjalin sekian lama antara DBP Cawangan Sabah dengan PBT, penulis, persatuan penulis, agensi kerajaan negeri dan persekutuan dalam usaha memartabatkan bahasa, sastera dan budaya kebangsaan. Hal ini tidak akan dapat kami jayakan dengan cemerlang tanpa kerjasama erat ini yang diibaratkan bagai tebing bergantung ke aur dan  demikianlah juga kita.

Wacana sehari ini mencapai matlamatnya dan diakhiri dengan majlis penutupan yang dirasmikan oleh Tuan Haji Bakri Haji Nanun, Pegawai Daerah Kudat. Menurut beliau, kecenderungan menggunakan bahasa kebangsaan yang baik dan betul memperlihatkan penghargaan dan kebanggaan terhadap bahasa Melayu.

Bahasa memperlihatkan jati diri sesebuah negara, dan Malaysia sebagai negara yang sudah memperakukan bahasa Melayu sebagai bahasa kebangsaan yang tidak sepatutnya berlaku kerancuan bahasa dalam paparan umum seperti iklan, sepanduk, tirai latar, penamaan bangunan, tempat dan seumpamanya.


DBP Cawangan Sarawak dan MAMPU Sarawak Jalinkan Kerjasama

Untuk mendapatkan maklumat terkini, ikuti kami melalui Telegram

Kuching – Mesyuarat Jawatankuasa Pertandingan Menulis Esei Perkhidmatan Awam Sarawak telah dilaksanakan di Dewan Bahasa dan Pustaka (DBP) Cawangan Sarawak pada hari ini. Pertandingan Menulis Esei ini merupakan anjuran Unit Pemodenan Tadbiran dan Perancangan Pengurusan Malaysia (MAMPU) Sarawak dengan kerjasama DBP Cawangan Sarawak bersempena dengan Bulan Inovasi Perkhidmatan Awam Negeri Sarawak.

Penganjuran pertandingan ini merupakan kerjasama kali kedua antara pihak MAMPU Sarawak dengan DBP Cawangan Sarawak dalam menyemarakkan aktiviti kebahasaan dan inovasi di negeri Sarawak. Objektif penganjuran pertandingan ini adalah untuk meluaskan pengetahuan, penggunaan, dan penguasaan aspek inovasi menerusi penulisan, selain bermatlamat memantapkan kemahiran menulis dan memupuk semangat pembudayaan inovasi dalam amalan kerja harian. Di samping itu, penganjuran pertandingan ini juga diyakini berupaya menjana idea kreatif menerusi penulisan.

Pada tahun ini, urus setia telah menerima 37 penyertaan daripada Penjawat Awam Persekutuan dan juga Penjawat Awam Negeri yang berkhidmat di negeri Sarawak. Tema pertandingan pada tahun ini ialah “Pendigitalan dalam Pemodenan Penyampaian Perkhidmatan”.

Dalam pertemuan ini juga, Encik Bruce Kini Jesse, Timbalan Pengarah MAMPU Sarawak menzahirkan setinggi-tinggi penghargaan dan terima kasih kepada DBP Cawangan Sarawak atas kerjasama yang diberikan sehingga buku Antologi Esei Revolusi Pemodenan Penyampaian Perkhidmatan Awam telah berjaya diterbitkan pada tahun ini. Buku antologi ini merupakan hasil Pertandingan Menulis Esei Perkhidmatan Awam Sarawak yang dianjurkan pada tahun 2021.

Beliau juga berharap agar kerjasama ini dapat diteruskan lagi pada masa akan datang. Besar harapan beliau agar pertandingan menulis esei ini dapat menjadi sebuah medium kepada warga perkhidmatan awam untuk mencungkil potensi dan mengetengahkan bakat penulisan kreatif di samping dapat menjiwai budaya pemodenan melalui idea penulisan yang kritis, logik serta persuasif dalam mendukung penyampaian yang cemerlang dan gemilang.


Pendidik Perlu Lebih Kreatif dan Berfikiran Jauh ke Hadapan – Raja Muda Perlis

Kuala Perlis – Sebagai agen perubahan, para pendidik diseru untuk sentiasa peka dengan mengikuti dan memenuhi segala keperluan dalam ekosistem pendidikan, selaras dengan perkembangan teknologi digital.

Pengajaran dan pembelajaran pada masa kini oleh warga pendidik terutamanya para guru dan pensyarah perlu lebih kreatif dan berfikiran jauh ke hadapan dalam mendepani perkembangan digital, dengan mempersiapkan diri melalui ilmu dan kemahiran yang tinggi agar tidak ketinggalan dalam perkembangan pendidikan dunia.

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan berangkat menyerahkan sumbangan zakat Majlis Agama Islam dan Adat Istiadat Melayu Perlis (MAIPs) berjumlah RM11 600 kepada seramai 29 orang asnaf terpilih dalam kalangan anak kariah Masjid Ar Rahmaniah, Kampung Seberang Tok Pi Kuala Perlis, di mana masing-masing menerima RM400 setiap seorang untuk diagihkan oleh amilnya, Ramli Berahan semalam.

Turut mengiringi baginda ialah Ketua Pegawai Eksekutif MAIPs, Hj Mohd Nazim Mohd Noor.

Tuanku Syed Faizuddin Putra turut bertitah bahawa baginda amat berbangga dengan pembudayaan pelbagai inovasi dalam kalangan warga pendidik di negeri ini yang semakin bertambah positif melalui pelbagai inisiatif di Institut Pengajian Tinggi (IPT), sekolah dan juga Jabatan Pendidikan Negeri.

Pihak Jabatan Pendidikan Negeri secara khususnya juga memainkan peranan sebagai tulang belakang atau support system dengan menyediakan sumber pengetahuan dan kemahiran serta ruang yang bersesuaian untuk para guru berkongsi amalan terbaik secara berterusan dalam program yang dirancang, seterusnya mampu membawa nama negeri Perlis ke peringkat yang lebih tinggi di samping turut mendapat perhatian daripada pendidik di luar dari semasa ke semasa.


Sukarelawan UMK Menyertai Sidang Kemuncak Kelab Penyayang 2022

Kajang – Universiti Malaysia Kelantan (UMK) mengambil inisiatif menyertai Program Sidang Kemuncak Kelab Penyayang 2022 yang telah berlangsung dari 11 hingga 13 November 2022 bertempat di RHR Hotel Kajang, Selangor.

Penganjuran acara tahunan pada kali ini melibatkan sebanyak 10 orang sukarelawan Kelab Penyayang yang diketuai oleh Saudari Nurin Suhana Hushairy dan Encik Ruzaini Ijon selaku penasihat kelab.

Program Sidang Kemuncak Kelab Penyayang 2022 dianjurkan oleh Yayasan Budi Penyayang Malaysia (PENYAYANG) ini bertujuan untuk memantapkan pengurusan dan perancangan aktiviti Kelab Penyayang seluruh negara. Program tiga hari itu antaranya melibatkan perkongsian daripada individu pelbagai latar belakang yang melibatkan sudut akademik dan praktis.

Perkongsian daripada Profesor Madya Dr. Norruzeyati Che Mohd Nasir (UUM) dan Profesor Dr. Sivamurugan Pandian (USM) menumpukan kepada perancangan dan etika dalam memberikan khidmat kepada komuniti. Perkongsian oleh Encik Raymund Jagan yang merupakan seorang kaunselor dan YBhg Dato’ Dr. Ahmad Faizal Mohd Perdaus selaku presiden MERCY Malaysia mendedahkan semua peserta program kepada realiti sukarelawan dalam pembangunan negara.

Program ini menampilkan pelancaran Pertandingan Piala Sukarelawan Menteri Pendidikan Malaysia 2023 yang disempurnakan oleh YBhg. Profesor Dato’ Dr. Husaini Omar, Ketua Pengarah Pendidikan Tinggi (KPPT). Pertandingan ini merupakan cetusan ilham PENYAYANG yang bertujuan untuk menyemarakkan semangat kesukarelawanan dalam kalangan ahli Kelab Penyayang dan pelajar Institusi Pengajian Tinggi (IPT).

Selain ucaptama oleh KPPT, program turut diserikan dengan kehadiran YBhg. Puan Nori Abdullah selaku pengerusi PENYAYANG, manakala ucapan penutupan program disempurnakan oleh YBhg Dato’ Leela Mohd Ali selaku Ketua Eksekutif PENYAYANG.

Penyertaan sukarelawan Kelab Penyayang yang masih dalam peringkat awal penubuhan ini membuktikan komitmen UMK ke arah mencapai hasrat PENYAYANG memupuk kesedaran terhadap aktiviti kesukarelawanan dan tanggungjawab sosial korporat dalam kalangan pelajar IPT. Setakat ini, terdapat 26 Kelab Penyayang ditubuhkan di universiti seluruh negara. Setiap Kelab Penyayang disyaratkan untuk mengadakan kerjasama dengan Pertubuhan Bukan Kerajaan (NGO). Oleh hal yang demikian Kelab Penyayang UMK telah berjaya mengadakan kerjasama dengan Kelantan Autism Care Centre (KACC) yang disambut baik oleh pengarahnya Encik Shafrry Mohd Sarif.

Kehadiran sukarelawan melalui kerjasama ini dijangka akan membantu melicinkan operasi NGO tersebut. Keanggotaan Kelab Penyayang di UMK melibatkan pelajar yang merentas fakulti. Penasihat kelab pelajar ini daripada Fakulti Pengajian Bahasa dan Pembangunan Insan berdasarkan bidang kepakaran yang diperlukan, iaitu psikologi, kerja sosial dan pembangunan komuniti.


Krisis Sistem Kewangan dan Hadiah Nobel Ekonomi 2022

Untuk mendapatkan maklumat terkini, ikuti kami melalui Telegram

Pada 10 Oktober 2022 lalu, pemenang bagi Hadiah Sveriges Riksbank 2022 dalam Kajian Ekonomi bagi Memperingati Alfred Nobel (The 2022 Sveriges Riksbank Prize in Economic Sciences in Memory of Alfred Nobel) telah pun diumumkan. Anugerah ini diberikan kepada tiga orang ahli ekonomi, iaitu Ben S. Bernanke, Douglas W. Diamond dan Philip H.Dybvig dalam sebuah majlis di Royal Swedish Academy of Sciences di Stockholm.

Jawatankuasa Hadiah Nobel Ekonomi menjelaskan bahawa pengiktirafan ini diadakan bagi menghargai sumbangan ketiga-tiga orang pemenang tersebut dalam “mempertingkat tahap pemahaman dunia tentang peranan bank dalam ekonomi, terutamanya sewaktu krisis kewangan berlaku, serta langkah untuk mengawal pasaran kewangan”. Tore Ellingsen, Pengerusi Jawatankuasa bagi Hadiah Disiplin Ekonomi, menambah, “Sudut pandang para penerima hadiah pada kali ini telah menambah keupayaan untuk mengelakkan daripada krisis yang serius dan jamin keluar (bailout) yang mahal. Hadiah Nobel Ekonomi turut merangkumi ganjaran wang sejumlah 10 Juta Swedish kronor untuk dikongsi secara sama rata antara pemenang.

Pengiktirafan ini umumnya disambut baik oleh sebahagian besar komuniti ahli akademik, termasuklah beberapa orang pemenang Hadiah Nobel Ekonomi yang sebelumnya. Misalnya Paul Krugman, penerima Hadiah Nobel Ekonomi Tahun 2008 yang menyebutkan bahawa model ekonomi Diamond-Dybvig-Bernanke menjernihkan ketaksaan teori masalah serbuan bank (bank run) secara menyeluruh.

Meskipun begitu, sebahagian pemikir ekonomi lain, terutamanya dalam tradisi ekonomi Heterodoks dan revisionis, mengkritik pemilihan pemenang Hadiah Nobel Ekonomi pada tahun ini. Sidang Editorial Wall Street  misalnya mengkritik pemilihan Ben Bernanke sebagai pemenang dengan alasan beliau gagal menjangka dan menguruskan krisis kewangan tahun 2008 yang akhirnya mengakibatkan kemelesetan besar pada peringkat global.

Adam Tooze, sejarawan ekonomi tersohor dengan karyanya Crashed: How a Decade of Financial Crises Changed the World (2018), menyifatkan pemilihan pemenang Hadiah Nobel Ekonomi “sekadar mengiktiraf dimensi terlemah dalam pemikiran makroekonomi moden”. Steve Keen, penganalisis ekonomi bermazhab heterodoks, mengibaratkan Hadiah Nobel Ekonomi 2022 seperti “menganugerahkan tukang bakar atas sumbangannya sebagai pemadam kebakaran.” Tambah beliau lagi, pengiktirafan ini hanya akan “mengekalkan cara fikir yang salah tentang bank dan krisis kewangan, seterusnya membungkam model-model perbankan dan krisis kewangan lain yang lebih realistik”.

Tentunya pemilihan pemenang bagi setiap kategori Hadiah Nobel tidak pernah lekang daripada kritikan. Selepas krisis kewangan yang melanda dunia pada tahun-tahun sebelumnya telah membuka ruang perbahasan dan penilaian semula tentang fungsi dan peranan sebenar sistem perbankan dan pasaran kewangan dalam ekonomi global. Kritikan-kritikan yang dilontarkan ini sebenarnya hanyalah lanjutan daripada persoalan yang timbul daripada krisis sebelumnya.

Ketiga-tiga orang pemenang Hadiah Nobel Ekonomi pada tahun ini mempunyai latar yang akademik yang agak berbeza. Douglas W. Diamond memperoleh Ijazah Doktor Falsafah (PhD) dari Yale University dan kini menjawat jawatan sebagai Profesor, Merton H. Miller mempunayi kepakaran dalam bidang Kewangan di Universiti Chicago. Philip H. Dybvig pula merupakan pemegang kerusi Boatmen’s Bancshares dalam bidang perbankan dan kewangan di Universiti Washington. Douglas Diamond dan Philip Dybvig menulis kertas kajian berjudul “Bank Runs, Deposit,Insurans and Liquidity“ (1983) yang merangka model teoritikal tentang peranan bank dalam ekonomi serta punca mereka terdedah dengan masalah serbuan bank (bank run).

Penerima Hadiah Nobel Ekonomi ketiga, Ben S. Bernanke, barangkali lebih dikenali berbanding dengan dua orang ahli ekonomi tersebut. Beliau merupakan mantan Pengerusi Rizab Persekutuan Amerika Syarikat (AS) ke-14 (2006 – 2014) dan bertanggungjawab menangani masalah krisis ekonomi pada tahun 2008 di AS. Sebelum menjawat jawatan sebagai Pengerusi Rizab, Bernanke merupakan ahli ekonomi yang mula dikenali melalui kertas kajian beliau, “Nonmonetary Effects of the Financial Crisis in the Propagation of the Great Depression” (1983). Kertas kajian inilah yang menyumbang kepada pemilihan beliau untuk Hadiah Nobel Ekonomi tahun ini.

Kertas kerja yang disediakan oleh Jawatankuasa Hadiah Nobel Ekonomi, “Financial Intermediation and the Economy”, menyebutkan bahawa kajian ketiga-tiga orang pemenang saling berhubung kait dan berlatarkan kemelesetan besar yang melanda dunia sekitar tahun 1930-an. Tempoh ini menyaksikan kemerosotan ekonomi yang paling lama dalam sejarah dunia. Melalui kertas kajian mereka, Douglas Diamond dan Philip Dybvig memperkenalkan “teori kematangan transformasi” bagi menjelaskan langkah institusi bank yang beroperasi melalui deposit permintaan bagi membiayai projek-projek besar terdedah dengan masalah serbuan bank (bank run). Serbuan bank umumnya terjadi apabila sejumlah pelabur atau pendeposit wang di bank menarik wang simpanan mereka secara mendadak atas sebab-sebab tertentu, sekali gus mengganggu proses perbankan sedia ada. Kajian Diamond dan Dybvig menunjukkan bahawa hal ini boleh berlaku bukan hanya disebabkan oleh panik atau pengurangan penawaran wang semata-mata.

Kesimpulan ini diperkukuh oleh kajian empirikal Ben Bernanke yang menunjukkan kemerosotan ekonomi sewaktu kemelesetan besar melarat akibat daripada kegagalan sistem perbankan serta penguncupan kadar pengeluaran pinjaman yang memberikan kesan besar kepada kegiatan ekonomi. Penemuan ini, menurut kertas penjelasan Jawatankuasa Hadiah Nobel Ekonomi, disifatkan sebagai “idea baharu” yang berbeza daripada generasi ahli ekonomi sebelumnya yang melihat kegagalan bank hanyalah sebagai kesan kepada kemerosotan ekonomi. Kajian Bernanke menunjukkan bahawa pengurusan kredit sendiri merupakan antara faktor penting yang menjejaskan pelaburan dalam ekonomi dan pencetus kepada krisis. Sepertimana yang disimpulkan oleh Bernanke sendiri melalui wawancara bersama Brooking Institute pada tahun 2018.

Idea-idea yang disambut oleh Jawatankuasa Hadiah Nobel melalui pemilihan pemenang Hadiah Nobel Ekonomi pada kali ini menerima kritikan yang hebat daripada sebahagian ahli akademik. Pertamanya, menurut sebahagian besar penganalisis ekonomi, ketiga-tiga pemenang Hadiah Nobel Ekonomi tersebut masih bersandar pada model perbankan yang sudah lapuk. Model ini melihat peranan bank hanya sebagai “pengantara” antara penyimpan wang dengan pelabur. Walhal, realitinya bank mampu memberikan pinjaman kepada pelabur tanpa sebarang simpanan atau deposit. Maksudnya, sistem bank pada hari ini sebenarnya berupaya memunculkan wang secara ex nihilo, iaitu tanpa apa-apa!

Formula “pinjaman bergantung pada deposit” sudah lama ditolak oleh kebanyakan penganalisis ekonomi pada masa ini . Bahkan, hal tersebut turut diakui oleh Rizab Persekutuan AS sepertimana yang tertulis dalam salah sebuah kertas kajiannya, “RIP Money Multiplier“. Pemikiran mazhab ekonomi pasca-keynesian turut membalikkan formula lama tersebut. Pada hakikatnya, aspek pinjamanlah yang mencipta deposit.  Pinjaman merupakan mekanisme utama bagi membiayai operasi syarikat dan pelabur (termasuklah gaji pekerja) dalam ekonomi yang pada akhirnya membuahkan deposit yang tersimpan dalam bank.

Pengkritik seperti Adam Tooze dan Steve Keen pula melihat pengiktirafan terhadap ketiga-tiga pemenang Hadiah Nobel Ekonomi tersebut sebenarnya mengendahkan sumbangan penganalisis ekonomi di luar arus perdana yang sudah sekian lama mencabar model sistem perbankan sedia ada. Tiga orang tokoh ekonomi yang dirujuk dalam hal ini ialah Irving Fisher, Hyman Philip Minsky, dan Charles P. Kindleberger. Seawal tahun 1933 lagi, Irving Fisher, mantan Presiden Persatuan Ekonomi AS pada tahun 1918,  melalui kertas kajian “The Debt-Deflation Theory of Great Depressions” yang berhujah bahawa kemelesetan besar pada tahun 1930-an berpunca daripada pengeluaran pinjaman berlebihan, diikuti dengan deflasi.

Minsky mengembangkan lagi idea ini menjadi Hipotesis Ketidakstabilan Kewangan (Financial Instability Hypothesis). Steve Keen pula merangka sebuah model berdasarkan hipotesis Minsky ini untuk menangkap perilaku bank dalam sesebuah ekonomi secara lebih realistik dan menyeluruh. Melalui model ekonomi Hipotesis Ketidakstabilan Kewangan inilah Steve Keen dan sebahagian kecil penganalisis ekonomi lain, mampu meramal letupan gelembung hartanah (housing bubble) yang mencetuskan krisis kewangan pada tahun 2008, seawal sejak tahun 2005 lagi.

Dari satu sisi, penganugerahan Hadiah Nobel Ekonomi kepada Bernanke, Diamond, dan Dybvig melambangkan satu petanda yang positif dalam mengulangi tanggapan serta model-model sistem perbankan yang sedia ada. Krisis hartanah dan gadai janji subprima mengisyaratkan kegagalan pandangan sarwa ekonomi neoklasik dalam mempersiapkan ahli ekonomi untuk berdepan dengan krisis berskala besar seperti ini. Suatu perubahan besar dan mendasar harus dijalankan dan perbahasan sekitar pemilihan Hadiah Nobel Ekonomi ini diharapkan menjadi pemula kepada perubahan ini.


DBP dan Kumpulan Industri Kreatif Jerman Teroka Potensi Kerjasama dalam Dunia Perbukuan

Kuala Lumpur – Dewan Bahasa dan Pustaka (DBP) menerima kunjungan hormat daripada Kumpulan Industri Kreatif dari Jerman pada petang tadi. Kumpulan Industri Kreatif tersebut diketuai oleh Puan Claudia Kaiser yang merupakan Naib Presiden Frankfurt Book Fair, manakala DBP pula diketuai oleh Tuan Haji Razali Che Mat, Pengarah Jabatan Penerbitan DBP mewakili Ketua Pengarah DBP.

Kunjungan tersebut bertujuan untuk meneroka potensi dan kerjasama dua hala dalam bidang penerbitan buku selain membincangkan beberapa perkara dalam usaha merancakkan lagi dunia perbukuan. Delegasi tersebut juga diwakili oleh beberapa individu yang mempunyai pelbagai latar belakang dan kemahiran dalam bidang tertentu seperti penerbitan buku digital, produksi filem dan animasi, serta penerbitan buku kanak-kanak dan pendidikan.

Antara ahli Kumpulan Industri Kreatif tersebut yang hadir termasuklah Puan Anja von Kampen (Ketua Pegawai Eksekutif Vision X Mediengesellschaft), Puan Britta Blottner (Penerbit Blottner Verlag), Encik Julian Holgert (Pengasas TimeLeap VR), Encik Sven Diedrich (Pengarah Bahagian Hak Cipta Negara Asing Piper Verlag), Yasmin C. Rams (Penerbit Filem Parennial Lens) dan Encik Hasri Hasan (Pengasas Bookonomics Asia).

Dalam ucapan alu-aluan pertemuan tersebut, Tuan Haji Razali Che Mat merakamkan penghargaan kepada delegasi dari Jerman tersebut kerana membuka ruang untuk meneroka peluang kerjasama dalam dunia perbukuan dengan DBP.

Antara perkara menarik yang dibincangkan dalam pertemuan tersebut termasuklah kaedah penerbitan digital melibatkan kategori buku kanak-kanak selain potensi untuk menterjemahkan buku kanak-kanak yang berkualiti ke dalam bentuk animasi yang menarik dan berupaya menumbuhkan minat membaca dalam kalangan kanak-kanak. Menurut Puan Anja von Kampen, tema besar dalam kehidupan seperti kegembiraan, kehilangan dan persahabatan merupakan unsur menarik yang boleh dijadikan kandungan bahan pendidikan bagi kanak-kanak.

Selain itu, pertemuan tersebut juga menyentuh hal berkaitan dengan buku bukan fiksyen. Walaupun kebanyakan pembaca lebih tertarik kepada buku fiksyen seperti novel, namun penerbitan buku bukan fiksyen juga merupakan perkara yang boleh menyemarakkan industri perbukuan. Puan Britta Blottner menyatakan bahawa bahan bacaan bukan fiksyen yang berkaitan dengan penyakit dementia menjadi tarikan di Jerman, selain buku yang bertemakan motivasi.

Selanjutnya, perbincangan juga tertumpu kepada pelesenan karya dan hal ehwal penterjemahan karya sastera yang diterbitkan oleh DBP. Antara karya yang dicadangkan untuk diterjemahkan ke dalam bahasa Jerman termasuklah karya Sasterawan Negara dan karya yang mempunyai nilai universal yang berpotensi untuk diangkat ke persada antarabangsa.

Menurut Encik Hasri Hasan, iaitu Pengasas Bookonomics Asia yang juga mantan Pengurus Kanan Perbadanan Kota Buku, kunjungan Kumpulan Industri Kreatif dari Jerman tersebut memberikan peluang kepada DBP untuk bekerjasama dengan pemain industri perbukuan pada peringkat antarabangsa dan pada masa yang sama mengentengahkan karya DBP ke peringkat global.

Turut hadir dalam pertemuan tersebut ialah Puan Fauzilahyatun Mustafa, Pengarah Jabatan Pembinaan Bahasa dan Sastera serta Ketua Editor dan Ketua Bahagian di Jabatan Penerbitan.


Program Bank Makanan:Gagasan Baharu Zakat di Malaysia

Untuk mendapatkan maklumat terkini, ikuti kami melalui Telegram

Makanan merupakan sumber yang membekalkan nutrien dan menyediakan tenaga untuk aktiviti serta membantu dalam memastikan semua fungsi badan bergerak secara aktif. Kehidupan tanpa makanan boleh menjejaskan kesihatan. Sejarah membuktikan bahawa Mahatma Gandhi ketika berusia 74 tahun telah mengadakan mogok lapar selama 21 hari sebagai protes untuk memerdekakan India. Walaupun beliau mampu bertahan untuk hidup dek mogok tersebut, kesihatannya turut terjejas.

Secara umumnya, makanan merupakan keperluan asas yang paling penting untuk kehidupan manusia. Namun begitu, terdapat dalam kalangan masyarakat yang sukar untuk mendapatkan makanan dalam kehidupan seharian mereka biarpun Indeks Sekuriti Makanan Global atau Global Food Security Index (GFSI) yang dikeluarkan oleh The Economist Intelligence Unit (EIU) pada 2021 menunjukkan Malaysia berada dalam senarai lapan terbaik dalam kalangan negara Asia Pasifik dan berada di tangga kedua terbaik bagi Asia Tenggara, iaitu selepas Singapura. Bagi mengatasi isu ini, inisiatif program bank makanan (food bank) dilihat mampu membantu golongan miskin mendapatkan akses kepada makanan.

Lembaga Zakat Negeri Kedah (LZNK) merupakan antara institusi zakat yang mempelopori gerakan dan gagasan baharu inisiatif program bank makanan di Malaysia. Objektifnya adalah untuk memastikan seluruh penduduk Kedah yang terdiri daripada golongan fakir dan miskin khususnya yang beragama Islam mendapat akses kepada makanan apabila mereka memerlukan. Kini, terdapat 578 buah masjid yang terlibat dalam inisiatif ini.

Program bank makanan ini telah diperkenalkan oleh LZNK sejak 2018 dengan peruntukan sebanyak RM1.96 juta. Sistem bantuan ini diakui keberkesanannya dan golongan yang memerlukan telah mendapat pelbagai manfaat daripada sistem ini. Sekiranya terdapat individu yang kelaparan akibat terputus sumber pendapatan, mereka boleh terus menghubungi pihak pengurusan masjid untuk mengambil set bekalan makanan berkenaan. Antara jenis makanan yang dibekalkan oleh LZNK di masjid ialah beras, gula, teh, kopi, telur, sardin, tepung, kicap, sos, bihun dan lain-lain. Jenis-jenis makanan ini telah dipilih mengikut aspek dan bersifat tahan lasak serta tidak mudah rosak. Semua produk tersebut dikeluarkan oleh syarikat Muslim. Masjid di seluruh Kedah juga sentiasa dipantau oleh LZNK bagi memastikan bekalan makanan sentiasa cukup dan dihantar dengan segera sekiranya berkurangan.

Inisiatif dan projek ini telah dikongsi oleh Dato’ Syeikh Zakaria Othman, Ketua Pegawai Eksekutif LZNK sewaktu berkongsi pandangan beliau bertajuk “The Role of Zakat & Waqf in Mitigating the Impact of Global Food and Energy Crisis” dalam World Zakat and Waqf Forum (WZWF) di Leeds, United Kingdom pada 27 hingga 30 September 2022. Sebanyak 44 buah negara anggota menyertainya dan mendengar sendiri pengalaman LZNK mengurus inisiatif program bank makanan di pentas besar dunia sebaris dengan tokoh-tokoh zakat dunia yang lain.

Program bank makanan ini sebenarnya telah menepati peranan penting institusi zakat dalam mengurangkan kadar kemiskinan dan kelaparan dalam kalangan umat Islam. Secara tidak langsung inisiatif ini adalah selaras dengan objektif Syariah (Maqasid al Shariah) yang meliputi kewajipan yang lima (dharuriyah al Khamsah), iaitu perlindungan agama, nyawa, keturunan, akal dan harta. Semakin bertambah jumlah pembayar zakat, semakin banyak agihan boleh dibuat menerusi program bank makanan demi melindungi nyawa.

Tambahan pula, inisiatif program bank makanan yang dilakukan oleh LZNK sejajar dengan Matlamat Pembangunan Lestari (SDGs) yang diperkenalkan oleh Pertubuhan Bangsa-bangsa Bersatu (PBB) melalui matlamat sifar kelaparan (zero hunger). Agenda SDGs yang merangkumi tiga dimensi utama, iaitu sosial (56%), ekonomi (20%) dan alam sekitar (24%) telah dipersetujui oleh 193 orang ahli PBB pada 25 September 2015. Secara keseluruhannya, SDGs mempunyai 17 matlamat dengan 169 petunjuk untuk dicapai berdasarkan model global. Menurut Jabatan Perangkaan Malaysia, SDGs ini dijangka dapat dicapai oleh Malaysia pada tahun 2030.

Sudah tiba masanya institusi zakat di negeri seluruh Malaysia menyahut gagasan baharu inisiatif program bank makanan ini. Dalam jangka masa pendek, inisiatif ini mampu menjamin golongan fakir dan miskin untuk mendapatkan semua keperluan asas yang diperlukan dengan lebih mudah dan cepat. Inisiatif ini juga boleh mengurangkan kadar kemiskinan yang menjadi antara masalah utama dalam negara membangun. Selain itu, inisiatif ini turut mengurangkan persepsi negatif oleh masyarakat terhadap isu agihan yang dijalankan oleh institusi zakat. Di samping itu, institusi zakat juga digalakkan berkolaborasi bersama universiti awam dan swasta untuk menjalankan pembangunan dan penyelidikan serta inovasi terhadap inisiatif ini. Oleh itu, inisiatif program bank makanan ini boleh meyakinkan pembayar zakat untuk terus membayar zakat mereka kepada institusi zakat.


Raja Perlis Berkenan Menerima Taklimat Status Pelaksanaan Projek Negeri Perlis

Arau – Raja Perlis Tuanku Syed Sirajuddin Jamalullail berkenan berangkat menerima taklimat Status Pelaksanaan Projek dan Kerja-kerja Penyelenggaraan Persekutuan dan Negeri di Negeri Perlis yang berlangsung di Balai Mengadap Biru Istana Arau, tengah hari tadi.

Dalam majlis tersebut, Tuanku Raja Perlis amat prihatin terhadap kemajuan negeri, malah menitikberatkan hal-hal berkaitan dengan kesejahteraan hidup rakyat. Titah baginda dengan beberapa pandangan kepada pihak Kementerian Kerja Raya (KKR) dan juga Jabatan Kerja Raya (JKR) Negeri.

Berangkat sama dalam majlis ini ialah Raja Muda Perlis Tuanku Syed Faizuddin Putra Jamalullail.

Taklimat dipersembahkan oleh Ketua Setiausaha Kementerian Kerja Raya (KKR) Malaysia Dato’ Wira Wan Ahmad Uzir Haji Wan Sulaiman. Turut hadir ialah Pengarah Kanan KKR, Dato’ Ir. Hj Zulkipli Hj Nasri dan Pengarah JKR Negeri Perlis Ir. Mohd Shahril Mohd Said.

Sebelum ini, pada penghujung 1990-an dan awal 2000-an, Wan Ahmad Uzir pernah bertugas di Perlis sebagai Penolong Pengarah Pembangunan, Pejabat Pembangunan Negeri Perlis (ICU JPM), manakala Zulkipli pula berkhidmat di Perlis sebagai Penolong Jurutera Bangunan JKR Negeri Perlis dari 1 Oktober 1997 hingga 15 Oktober 2002.

Mengulas lanjut, terdapat pelbagai  “Projek Dalam Perancangan” dan “Projek Yang Sudah Dalam Pembinaan” dilaksanakan bagi peringkat persekutuan dan negeri yang dipersembahmaklumkan kepada Tuanku Raja dan Tuanku Raja Muda.


PPPC: Memacu Perkembangan Sistem Pendidikan Negara

Program Pendidikan Pintar Cerdas (PPPC) merupakan satu daripada inisiatif yang diperkenalkan oleh Kementerian Pendidikan Malaysia (KPM) dalam Pelan Pembangunan Pendidikan Malaysia (PPPM) 2013-2025. Menerusi program ini, murid yang mengikuti PPPC akan mendapat akses kepada pengajaran dan pembelajaran khusus dan luwes daripada pakar dalam memperkembangkan lagi potensi mereka secara optimum. Pelaksanaan PPPC juga merupakan satu daripada usaha untuk membangunkan modal insan ke arah menjadikan Malaysia sebuah negara maju dan berdaya saing pada peringkat global.

PPPC menjadi antara program yang penting kepada perkembangan sistem pendidikan Malaysia. Hal ini dikatakan demikian kerana inisiatif dalam program ini memberikan perspektif baharu kepada laluan pendidikan murid yang mencapai tahap IQ melebihi 130. Dalam hal ini, murid pintar cerdas merujuk murid yang memiliki dan menunjukkan potensi serta pencapaian yang sangat menyerlah melebihi murid sebaya dalam satu daripada aspek sama ada intelek, kreativiti, kemahiran, kerohanian atau gabungan aspek tersebut melalui satu atau lebih disiplin ilmu atau bakat tertentu.

Menerusi PPPC, murid pintar cerdas akan menerima pendidikan yang disusun bersesuaian dengan tahap kepintaran mereka melalui kurikulum yang digubal bagi mengambil kira aspek pengayaan, pecutan dan mampatan. Program ini juga turut memberikan penekanan kepada peningkatan profesionalisme guru-guru di Malaysia. Dalam hal ini, Akademi Sains Pendang (ASP) yang merupakan sekolah pertama khusus untuk murid pintar cerdas di bawah tadbir urus KPM sepenuhnya. Pembukaan sekolah ini telah berjaya memberikan pendedahan dan pengalaman baharu kepada barisan guru-guru dalam mengajar murid yang mempunyai skor IQ 130 dan ke atas. Program ini juga akan membuka laluan pendidikan kepada murid pintar cerdas ke peringkat tertinggi dan diharapkan hingga ke peringkat Anugerah Nobel Laureate.

Sepanjang tempoh 2021, KPM memberikan fokus kepada tiga perkara utama dalam PPPC, iaitu:

Dalam Laporan Tahunan 2021 PPPM 2013-2025, KPM telah menyenaraikan tiga pencapaian yang membanggakan, iaitu Latihan dan Perkongsian Ilmu; Pengoperasian PPC Kohort Pertama; dan Pemilihan Murid Pintar Cerdas.

Menerusi Latihan dan Perkongsian Ilmu, Latihan Guru dan Jurulatih Utama PPC, Seramai 19 orang guru yang dikenal pasti telah diberikan latihan oleh Institut Pendidikan Guru Malaysia (IPGM) dengan lapan kali latihan melibatkan lapan modul. Sebanyak 30 orang Jurulatih Utama (JU) turut diberikan pendedahan oleh 14 JU kohort pertama yang menerima latihan dari Universiti Kebangsaan Malaysia (UKM). Sebanyak lapan modul latihan berkenaan termasuklah Modul 1: Pengenalan kepada Pendidikan Cerdas dan Berbakat; Modul 2: Pencarian dan Pengurusan Pintar Cerdas; Modul 3: Pembinaan Kurikulum Pintar Cerdas; Modul 4: Pedagogi Murid Pintar Cerdas dengan Kaedah Terbeza; Modul 5: Pengukuran dan Penilaian dalam Pintar Cerdas; Modul 6: Pengurusan Organisasi Murid Pintar Cerdas; Modul 7: Isu dan Sokongan Psikologi/Kaunselor Murid Pintar Cerdas; dan Modul 8: Amal.

Sementara itu, Pengoperasian PPPC Kohort Pertama juga menyaksikan pendaftaran murid ke ASP, iaitu pada tahun 2021, dengan jumlah sebanyak 47 orang murid daripada 70 orang murid kohort pertama yang ditawarkan telah melaporkan diri pada 18 April 2021. Ambilan kedua pula menyaksikan sebanyak 41 orang murid daripada 47 orang murid telah mendaftar di ASP, iaitu pada 24 Julai 2021 secara dalam talian. Pada keseluruhannya, sejumlah 88 orang murid Asas 1 telah mengikuti pembelajaran di bawah program ini di ASP.

Pada tahun 2021, dalam pemilihan Murid Pintar Cerdas menyaksikan proses mengenal pasti murid untuk mengikuti PPPC berfokuskan murid yang layak di kawasan utara Malaysia berdasarkan faktor lokasi tempat tinggal dan kekeluargaan mereka.Â Dalam Laporan Tahunan 2021 PPPM 2013-2025 pula, KPM berusaha untuk meningkatkan keberkesanan pelaksanaan PPPC agar apa-apa yang dihasratkan mampu dicapai oleh negara. Maka itu, KPM akan terus membangunkan Model Pendidikan Pintar Cerdas yang bersesuaian dengan keperluan murid- murid bagi menjamin kelestarian PPPC. Pada tahun 2022, Kementerian terus menambah baik aspek pembangunan dan pelaksanaan PPPC melalui:

Penyebarluasan PPPC bagi Pemilihan Murid Pintar Cerdas:

Program ini akan disebarluaskan kepada semua jabatan pendidikan negeri (JPN) dan pejabat pendidikan daerah (PPD) bagi memastikan kefahaman pada semua peringkat KPM. Pada tahun 2022, dua buah negeri dipilih bagi tujuan Townhall, iaitu Sabah dan Sarawak yang akan melibatkan 24 buah PPD di Sabah dan 31 buah PPD di Sarawak. Tujuan utama townhall adalah untuk memberikan kefahaman kepada pihak sekolah, dan ibu bapa dan murid tentang kepentingan murid menduduki Ujian Saringan IQ; menggalakkan penyertaan murid untuk menduduki ujian bagi negeri yang terpilih.

Pembangunan Pelan Hala Tuju Program Pintar Cerdas:

Meneroka pelbagai pendekatan dalam memastikan persediaan masa hadapan bagi PPPC, iaitu dengan meneroka laluan pendidikan murid pintar cerdas dan peningkatan profesionalisme guru serta pentadbir; dan membangunkan kerangka pelan hala tuju PPPC yang dipersetujui dan akan diluluskan oleh Pengurusan Tertinggi KPM.

Pembangunan Modul-modul latihan dan Modul Pembelajaran Asas 1:

Pembangunan modul latihan dan pembelajaran bagi persediaan tahun 2026 akan terus diberikan tumpuan menerusi pelaksanaan program tanpa kebergantungan pada pihak luar yang melibatkan Pembangunan Modul Latihan Guru; Pembangunan Modul Latihan Pentadbir dan Pembangunan Modul Pembelajaran Murid Asas 1.

PPPC berada pada landasan yang tepat dalam usaha negara menyediakan akses pendidikan yang paling berkesan untuk pelajar pintar cerdas. Generasi hebat ini semestinya memerlukan sokongan yang padu dan laluan yang jelas untuk mengasah bakat dan kepintaran mereka agar negara dapat meletakkan mereka sebagai insan yang menyinari pembangunan dan kemajuan negara pada masa akan datang.


Pelajar UUM Pulang Mengundi Tunai Tanggungjawab

Untuk mendapatkan maklumat terkini, ikuti kami melalui Telegram

Hari ini, sebanyak 249 pelajar Universiti Utara Malaysia (UUM) yang berasal dari Perak pulang ke kampung halaman menaiki lapan buah bas percuma yang diselaraskan oleh Kelab Patriot Chapter Perak UUM untuk memastikan mereka dapat menunaikan tanggungjawab untuk mengundi buat kali pertama.

Mereka merupakan antara 21 juta pengundi berdaftar bakal menunaikan tanggungjawab sebagai pengundi dalam Pilihan Raya Umum ke-15 (PRU-15) yang akan berlangsung pada hari Sabtu ini.

Dalam satu kenyataan yang dikeluarkan, Naib Canselor, Profesor Dr. Haim Hilman Abdullah berharap setiap pelajar dapat memainkan peranan sebaik-baiknya dalam memilih calon yang benar-benar menepati kriteria selaku pemimpin.

Bagi pelajar Sarjana Muda Perakaunan, Muhammad Iqmal Qamil Mawar, beliau berasa teruja kerana dapat membuang undi buat kali pertama dalam PRU-15 ini.

Perasaan ini turut dikongsi pelajar Sarjana Muda Sains (Statistik Industri), Chan Wen Hui yang sedang menunggu bersama-sama rakannya seawal pukul 7.30 pagi untuk pulang ke kampung halaman di Teluk Intan, Perak.

“Pada pilihan raya kali ini, saya ingin memilih kerajaan yang benar-benar bertanggungjawab dan bijak dalam mentadbir negara dan penting agar dapat memenuhi aspirasi, serta kehendak dan keperluan rakyat,” kata beliau.

Sementara itu, pelajar Sarjana Muda Pentadbiran Perniagaan, Reenha Rajendran bertekad untuk memanfaatkan peluang ini untuk turun mengundi, selain meluangkan masa bersama-sama keluarga sempena cuti semester hingga 26 November ini.

“Pada pandangan saya, pilihan raya merupakan satu daripada proses untuk memilih calon yang sesuai untuk memerintah. Calon ini akan menjadi wakil kepada rakyat. Mengundi pula menjadi tanggungjawab rakyat Malaysia yang wajib dilaksanakan sebagai tanda sayang pada negara,” katanya.

Pelajar Sarjana Muda Perakaunan, Nur Qistina Aqilah berkata, dia berpandangan bahawa pemilihan pemimpin yang bersih, berintegriti, boleh berkhidmat untuk rakyat adalah sangat penting, dan bukannya membuat sesuatu untuk kepentingan diri.

Beliau turut menyambut baik tindakan kerajaan yang menukar polisi pengundian dalam pilihan raya daripada umur 21 kepada 18 tahun bagi memilih dalam PRU kali ini.

“Pendekatan undi 18 tahun amat bagus kerana suara orang muda dapat didengari dan mahasiswa dapat memainkan peranan dalam memilih kerajaan.

“Saya berharap kerajaan baharu yang akan menerajui negara ini dapat memperkasakan sistem pendidikan dan melaksanakan pemerintahan yang adil kepada rakyat tanpa mengira bangsa,” ujarnya yang pulang ke Ipoh.

Pada PRU-15 ini, dijangka sebanyak 33 ribu pelajar UUM dapat melaksanakan amanah buat kali pertama sebagai pengundi apabila Undi18 diwarta dan dikuatkuasakan bermula pada 15 Disember 2021.


Perpustakaan Awam Negeri Pahang-DBP Tingkatkan Bakat dan Potensi Kanak-Kanak

Kuantan – Perbadanan Perpustakaan Awam Negeri Pahang menganjurkan Karnival Kanak-Kanak Sempena Sambutan Hari Kanak-Kanak Sedunia pada 8 hingga 12 November 2022.

Menurut Pengarah Perbadanan Perpustakaan Awam Pahang, Puan Nor Zahira Muhammad Azmi, program ini diadakan untuk memberikan penghormatan dan pengiktirafan kepada kanak-kanak dan mencetuskan kesedaran kepada golongan dewasa agar mempunyai tanggungjawab untuk memberikan perlindungan serta menjaga kebajikan golongan kanak-kanak.

Anak-anak ialah generasi pewaris bangsa, penerus tradisi budaya dan tunggak kecemerlangan negara. Maka itu, anak-anak perlulah dididik dan dipelihara sebaik-baik yang mungkin bagi menjadikan mereka ‘permata’ yang berkilau. Permata tersebut bukan sahaja akan menentukan maruah diri dan keluarga, malah terhadap negara tercinta,” kata beliau ketika merasmikan majlis penutupan karnival.

Penganjuran karnival ini telah diadakan usaha sama daripada Perbadanan Perpustakaan Awam Negeri Pahang bersama-sama rakan sinerginya, iaitu Dewan Bahasa dan Pustaka (DBP) Wilayah Tengah, Jabatan Pelajaran Negeri Pahang, Jabatan Kebudayaan dan Kesenian Negara (JKKN) Negeri Pahang, Exploria Skillseeds Sdn. Bhd., MBS Bookstore Sdn. Bhd., Aman Palestin dan Persatuan Pecinta Exotic Pahang (PPEP).

Objektif karnival ini adalah untuk meningkatkan pengetahuan dan potensi semua aspek perkembangan kemahiran asas dalam kalangan kanak-kanak; melahirkan generasi yang berdisiplin, bertanggungjawab dan berinovasi pada masa akan datang; memberikan penghormatan dan pengiktirafan masyarakat kepada kanak-kanak untuk mendapatkan hidup yang aman dan harmoni; dan mendekatkan perpustakaan dengan komuniti masyarakat khususnya terhadap pelajar sekolah.

Antara aktiviti menarik yang dilakukan, termasuklah Pertandingan Pidato Peringkat Sekolah Rendah yang dimenangi oleh Aisyah Fadhlina Mohd Hafiz, SK Felda Selancar 2, Rompin sebagai johan; Nur Alya’ Faqihah Mohd Zalani, SK Peramu Jaya, Kuantan (tempat kedua); Muhammad Azizan Rahimi Saiful, SK Semambu (tempat ketiga); Nurul Aishah Abdul Manan, SK Keratong 10, Rompin (tempat keempat); dan Aina Qaisara Mohd Rizal, SK Desa Jaya, Maran (tempat kelima).

Dalam perkembangan yang sama, terdapat juga Bengkel Teknik Bercerita yang disampaikan oleh Encik Nor Azhar Ishak (Cikgu Nai) dan Puan Milyana Arshad diadakan sebelum dilangsungkan Pertandingan Bercerita: Cerita Rakyat. Pertandingan ini dimenangi oleh Noor Aisyah Humaira Mohd Azhar, SK Bunut Rendang sebagai johan; Rizq Fayyadh Abdul Halim, SK Tunku Azizah (tempat kedua); Nurul Farhana Awatif Mohd Ibrahim, SK Pengkalan Tentera (tempat ketiga) dan tiga hadiah sagu hati yang dimenangi oleh Nurul Farha Marissa Nor Shahrul, SK Seri Melati; Tuan Alif Firdaus Abd Muiz, SK Teruntum dan Sharifah Dhia Larissa Syed Mohd Lufti, SK Methodist.

Pertandingan Bersajak Peringkat Tahap 1 pula dimenangi oleh Nur Irdina Abdul Jalil, SK Teruntum (johan); Siti Aisyah Sharulazwa, SK Galing (naib johan), manakala Pertandingan Bersajak Tahap 2 pula dimenangi oleh Tuan Alif Firdaus Abdul Muiz, SK Teruntum (johan); Safiyyah Mohd Hafiz, SK Tunku Azizah (naib johan); dan Alessa Amani Mohd Nazari, SK Tunku Azizah (tempat ketiga).

Pertandingan Silang Kata pula dimenangi oleh Fareez Hazimie Mozaid (johan), Muhammad Adam Mustaffa Muhamad Nor Fikri (naib johan), Muhammad Irfan Darwish (tempat ketiga), Nur Irdina Asfa Mohd Halim Hafiz (tempat keempat), dan Leo Ching Jia Cheng (tempat kelima).

Pertandingan Dengarlah Ceritaku pula dimenangi oleh Noor Rozaireen Sofe Ramdan (johan), manakala Nurul Aisyah Azhar (naib johan), Nurul Afifah Kamaruladnan (tempat ketiga), Siti Nurulakma Yahaya (tempat keempat), Siti Nur Asyiah Zakaria (tempat kelima) dan Muhammad Farid Hood (tempat keenam).

Pertandingan Ulasan Buku DBP melalui Video (Kategori Terbuka) dengan kerjasama DBP Wilayah Tengah dimenangi oleh Wan Muhammad Hanif Wan Abd Hamid (johan), Nur Atikah Jamaludin, Azlini Baharuddin (tempat ketiga), Siti Nur Asyiah Zakaria (tempat keempat), Nurul Afifah Kamaruladnan (tempat kelima), dan Muhammad Hamka Embong (tempat keenam).

Mengulas lebih lanjut berkaitan dengan karnival ini, Pengarah Perbadanan Perpustakaan Awam Pahang turut melahirkan kegembiraan kerana karnival ini mencatatkan kira-kira 10 000 pengunjung sepanjang program ini berlangsung.

Turut hadir dalam majlis ini ialah Hassan Alias, Pengarah DBP Wilayah Tengah dan Dr. Raihan Musa, Pengarah Urusan Exploria Skillseeds Sdn. Bhd.


Bahasa Melayu Memperkukuh Perpaduan Keluarga Malaysia

Untuk mendapatkan maklumat terkini, ikuti kami melalui Telegram

Bahasalah yang menyatukan antara ahli keluarga dengan jiran tetangga. Tanpa bahasa, keluarga dan jiran tetangga tidak dapat berkomunikasi dengan berkesan antara satu sama lain. Bahasa Melayu telah terbukti lama menyatukan dan mengeratkan hubungan ahli keluarga dalam kehidupan seharian. Bahasa Melayu juga terbukti menyatukan perpaduan dalam masyarakat. Bermula dengan bahasa yang baik dan bersopan santun akan memberikan erti dalam kehidupan.

Sejak dahulu lagi masyarakat Melayu menyanjung tinggi sesiapa sahaja yang berbahasa dengan baik, betul dan tepat. Dalam kehidupan berkeluarga, bahasa yang baik menjadi penghubung atau penyambung silaturahim dalam keluarga. Jelas bahawa keluarga ialah unit kecil dalam sebuah masyarakat yang menggunakan bahasa sebagai alat komunikasi. Oleh itu, bahasa yang baik dan bersopan santun wajar dikekalkan dalam kehidupan seharian.

Menurut Mustaffa Haji Daud dalam Budi Bahasa dalam Tamadun Islam, penghayatan dan amalan berbudi bahasa kian luntur dan pudar dalam kalangan setiap lapisan masyarakat amnya dan generasi muda khasnya. Hal ini berbeza daripada perbendaharaan tamadun Melayu yang diwarisi dan diperkukuh lagi oleh tamadun Islam sejak dahulu yang memperjuangkan dan mempertahankan penghayatan dan amalan berbahasa dengan baik dan berbudi bahasa yang mulia, terpuji, luhur, murni dan bersopan santun.

Oleh itu, untuk mengukuhkan dan mengekalkan perpaduan dalam keluarga dan masyarakat Malaysia, bahasa memainkan peranan yang penting. Kata-kata seperti “Hidup di dunia biar beradat/Bahasa tidak dijual beli” menandakan dan menunjukkan bahawa bahasa sangat penting dalam hubungan kekeluargaan dan kemasyarakatan. Bahasa adalah gambaran fikiran seseorang dalam masyarakat.

Sejak dahulu lagi, manusia dapat berfikir jika otak dan akalnya berfungsi dengan baik. Gabungan antara otak dengan akal inilah yang kemudiannya menghasilkan fikiran yang matang. Fikiran yang matang akan menuturkan bahasa yang baik, santun, betul dan tepat dalam kehidupan keluarga dan masyarakat.

Di samping itu, sejak dahulu lagi masyarakat Melayu turut menganggap bahawa bahasa itu merupakan jiwa bagi sesuatu bangsa. Bahasa juga menjadi alat mengeluarkan fikiran dan berkomunikasi dengan baik dan berkesan dalam keluarga dan masyarakat di Malaysia.

Bidalan Melayu yang mempunyai ciri prosodi, cara berperanan dalam bahasa, iaitu menekankan tentang budi dan bahasa, iaitu nada turun naik suara dan nada yang berbeza mengikuti situasi penekanan maksud. Contohnya dapat dilihat pada kata-kata seperti “Hidup kayu berbuah/Hidup manusia biar berfaedah, “Ikut rasa binasa, ikut hati mati”, “Bawa resmi padi, makin berisi makin tunduk” dan “Orang berbudi kita berbahasa”.

Sejak dahulu juga orang Melayu menggunakan pesanan, pepatah, bidalan dan pantun dalam kehidupan harian. Dalam kehidupan masyarakat Melayu juga mereka menyanjung tinggi sesiapa yang berbahasa dan berbudi. Setiap kata-kata yang keluar dari mulut seseorang akan dinilai, dirasai dan difahami sama ada menjurus kepada kebaikan atau keburukan. Masyarakat Melayu juga menganggap bahawa bahasa itu merupakan jiwa bagi sesuatu bangsa. Hal ini jelas dilihat melalui ungkapan seperti “Bahasa Menunjukkan Bangsa” dan  “Bahasa Jiwa Bangsa” yang sering didengar dan difahami.

Konsep dan takrifan bahasa menurut ahli bahasa yang terkemuka seperti G. Trager (1949) ialah bahasa merupakan suatu sistem lambang vokal yang arbitrari dan bermakna yang digunakan oleh anggota masyarakat untuk berhubung sebagai satu cara mereka bersosialisasi.

Ketika berkomunikasi dan bersosialisasi, nilai budi bahasa terpancar dalam kehidupan  keluarga dan masyarakat Melayu serta masyarakat Malaysia. Antaranya termasuklah berhati-hati ketika berkata, merendah diri ketika berkata, sabar dalam berkata-kata, pemurah dengan berbudi bahasa, tekun dan rajin dalam bekerja,  cinta akan kebenaran, menunaikan janji, muafakat, tolong-menolong, perpaduan dalam masyarakat, menghormati ibu bapa dan orang yang lebih tua, mematuhi adat dan menghormati raja.

Semua amalan dan sikap ini bermula daripada pancaran dan amalan budi dan bahasa yang dipraktikkan dalam kehidupan keluarga dan masyarakat seharian. Semua bangsa memahami dan mengerti akan makna budi dan bahasa, iaitu nilai kesopanan dan kesusilaan yang tercatat dan terpancar melalui prinsip Rukun Negara yang kelima. Hal ini sewajarnya bukan hanya diucapkan tetapi sewajarnya dipraktikkan.

Dalam Islam, hidup berkeluarga dan bermasyarakat memetingkan nilai adab dan budaya serta akhlak dan kesopanan sebagai fungsi masyarakat untuk merealisasikan nilai Islam. Nilai akhlak dan kesopanan sama dengan fungsinya terhadap akidah, pemahaman, syiar dan emosi dalam kehidupan. Tidak guna berilmu tinggi dan beramal ibadah yang baik jika akhlak dan budi bahasa tidak dijaga.

Oleh itu, konsep dan nilai yang ada dalam keluarga Malaysia mestilah mempunyai nilai keterangkuman, kebersamaan dan kesyukuran. Melalui nilai keterangkuman, bahasa memainkan peranan yang penting terutamanya bahasa Melayu yang mampu merangkumkan rasa kebanggaan kepada bahasa Melayu, mencintai bahasa Melayu dan menggunakan bahasa Melayu dalam setiap urusan rasmi.

Apabila nilai keterangkuman dapat dilaksanakan akan wujudlah nilai kebersamaan, iaitu hidup bersama dalam kehidupan yang aman dan damai, wujudnya rasa harmoni dan bersama-sama menggunakan bahasa Melayu dengan baik, betul dan tepat. Akhirnya, akan wujudlah nilai dan rasa kesyukuran dalam kehidupan keluarga Malaysia.

Imam al-Ghazali selanjutnya telah mengemukakan pandangan tentang hati yang dapat diasuh, dibina dan dibentuk dalam kehidupan berkeluarga agar menghasilkan budi bahasa yang mulia dan terpuji, iaitu melalui ilmu latihan dan didikan dengan kesopanan dan kesusilaan, berbahasa baik dan bersifat adil dalam berkata-kata dan juga menjaga kelakuan.

Disebutkan juga bahawa berkata-kata dan menjaga kelakuan itu termasuk dalam nilai budi bahasa dalam keluarga. Oleh itu, berkata-katalah yang baik-baik, lembut, berhemah dan bersopan santun. Di samping itu, jagalah kelakuan supaya tidak menyakiti ahli keluarga, jiran dan juga masyarakat. Begitulah bahasa mampu mengukuhkan ikatan perpaduan dalam keluarga dan masyarakat dalam sebuah negara.

Dalam kehidupan keluarga dan masyarakat, bahasa daerah atau loghat atau dialek yang difahami dan diucapkan dalam keluarga dan masyarakat dapat menyatukan hubungan dalam kalangan keluarga dan masyarakat. Nilai kebersamaan ini dalam percakapan di sesuatu daerah atau negeri akhirnya mampu memberikan kesepaduan dan perpaduan yang jitu.

Sebagai contoh, loghat dan bahasa daerah yang terdapat di negara ini  termasuklah loghat Pulau Pinang, Kedah, Perlis, Perak, Selangor, Negeri Sembilan, Melaka, Johor, Pahang, Terengganu, Kelantan, Sarawak, dan Sabah. Apabila penutur dari setiap negeri ini memahami setiap loghat negeri, akhirnya bahasa Melayu mampu menyatukan perpaduan dalam kalangan masyarakat.

Kini bahasa Melayu sedang dan terus berkembang, iaitu dari segi perkembangannya yang pesat, perubahan yang banyak dan sedang berlaku pada bahasa Melayu. Hal ini dapat dilihat melalui penggunaan bahasa Melayu di media sosial yang akhirnya boleh diterima pakai dan difahami oleh semua penutur dan pengguna bahasa Melayu.

Sementara itu, bahasa Melayu pada zaman baharu dan selepas merdeka terus berkembang melalui penggunaan penutur bahasa Melayu yang berilmu dan yang mendapat pendidikan di sekolah melalui pengajaran dan pembelajaran bahasa Melayu. Sebagai bahasa kebangsaan negara yang berdaulat, bahasa Melayu terus menjadi bahasa rasmi negara, bahasa pentadbiran, bahasa perhubungan umum dan bahasa pengantar serta bahasa ilmiah di sekolah dan institusi pengajian tinggi.

Bahasa Melayu terus berkembang dengan istilah baharu, khususnya istilah yang berkaitan dengan bidang teknik, sains dan teknologi, teknologi maklumat dan komunikasi dan kesihatan dan perubatan yang dapat diperkukuhkan melalui aktiviti pemupukan istilah baharu yang dapat difahami dan digunakan dalam kehidupan seharian.

Sehubungan dengan itu, mereka ini sewajarnya terus menjadikan bahasa Melayu sebagai bahasa ilmu. Mereka juga dapat meneruskan fungsi bahasa Melayu moden, iaitu sebagai bahasa rasmi, bahasa kebangsaan, bahasa perpaduan dan bahasa komunikasi yang memberikan nilai kepada bahasa Melayu sebagai nilai ekonomi, nilai pentadbiran, nilai sentimen dan nilai sosial.

Apabila bahasa Melayu mantap dan kukuh, akan kukuhlah perpaduan dalam keluarga dan masyarakat Malaysia. Penggunaannya mestilah dimulakan di rumah, di sekolah, dalam kehidupan kejiranan, di institusi pengajian tinggi dan juga dalam kalangan keluarga dan masyarakat. Begitu juga penggunaan bahasa di media sosial yang menggunakan bahasa Melayu sepenuhnya tanpa bahasa rojak.

Kekuatan bahasa Melayu sebagai bahasa perpaduan adalah alat untuk menyatukan kaum-kaum di negara ini. Penggunaan satu bahasa, iaitu bahasa Melayu dapat melahirkan rasa kecintaan terhadap bahasa Melayu bagi melahirkan bangsa Malaysia yang mempunyai identiti yang sama. Usaha mesti dilakukan untuk memupuk semangat kekitaan dalam Keluarga Malaysia dan bersatu padu dalam kalangan rakyat Malaysia. Hal inilah yang sepatutnya menjadi cita-cita dan matlamat semua warga negara yang cinta akan bahasa Melayu.


Undang-Undang Antilompat Parti: Sejauh Manakah Keberkesanannya?

Untuk mendapatkan maklumat terkini, ikuti kami melalui Telegram

Pilihan Raya Umum ke-15 (PRU-15) sudah melabuhkan tirainya. Namun begitu, berdasarkan pemerhatian penulis, debaran dan kemeriahan menanti sebuah Pilihan Raya Umum (PRU) sudah mula kehilangan auranya jika dibandingkan dengan PRU sebelum ini. Hal ini dikatakan demikian kerana sesetengah pengundi sudah mula hilang kepercayaan kepada senario politik sedia ada, terutamanya selepas PRU-14.

Peristiwa “Langkah Sheraton”, misalnya menjadi sedikit sebanyak kepada penghakisan kepercayaan rakyat terhadap sistem pemilihan kepimpinan sedia ada. Peristiwa ini telah memaksa Seri Paduka Baginda Yang Dipertuan Agong menggunakan kuasa prerogatif baginda yang termaktub di dalam Perlembagaan Persekutuan untuk melantik seorang Perdana Menteri yang baharu; pada ketika negara sudah mula melalui detik getir akibat bergelut dengan ancaman pandemik COVID-19 pada ketika itu.

Maka itu, bagi mengembalikan kepercayaan rakyat, Parlimen telah menggubal suatu mekanisme yang berbentuk undang-undang antilompat parti bagi memastikan peristiwa seumpamanya tidak berulang lagi. Namun begitu, persoalannya, sejauh manakah undang-undang yang digubal mampu menghentikan amalan lompat parti?

Secara amnya, Malaysia merupakan sebuah negara yang mengamalkan sistem demokrasi raja berperlembagaan. Terma “demokrasi” berasal daripada perkataan Yunani, iaitu demokratia yang terbentuk daripada dua suku kata berbeza, iaitu demos yang bermaksud rakyat, manakala kratos bermakna pemerintahan. Dalam konteks ini, kita boleh simpulkan bahawa demokrasi bermaksud “pemerintahan rakyat”. Sehubungan dengan itu, antara ciri utama demokrasi termasuklah satu konsep pemilihan pemimpin ataupun wakil rakyat oleh rakyatnya sendiri. Wakil yang dipilih oleh rakyat ini diberi mandat oleh rakyatnya untuk menggubal undang-undang, serta mentadbir negara untuk satu tempoh yang ditetapkan.

Di Malaysia, proses pemilihan ini dilaksanakan melalui pilihan raya, dan sudah tentu acara pemilihan terbesar di dalam negara ialah PRU. Tujuan utama sebuah PRU diadakan adalah untuk memilih ahli Dewan Rakyat pada peringkat Persekutuan dan ahli Dewan Undangan Negeri (DUN) pada peringkat negeri. Oleh sebab Malaysia mengamalkan sistem “First-Past the Post” bagi tujuan pilihan raya, maka parti atau gabungan parti yang memenangi kerusi terbanyak akan mempunyai mandat untuk membentuk kerajaan.

Proses pembentukan kerajaan ini dimulai dengan pelantikan seorang ketua kerajaan, iaitu Perdana Menteri pada peringkat Persekutuan, manakala Menteri Besar atau Ketua Menteri pada peringkat negeri. Menurut Perlembagaan Persekutuan, kelayakan utama untuk dilantik sebagai Perdana Menteri, yakni mestilah seorang ahli Dewan Rakyat yang memimpin keyakinan majoriti di dewan tersebut. Perkara yang sama juga secara amnya terpakai untuk Menteri Besar atau Ketua Menteri di DUN tertakluk kepada Undang-Undang Tubuh Negeri. Pelantikan kedua-dua jawatan tersebut dilakukan oleh Yang Dipertuan Agong bagi Perdana Menteri, manakala Sultan ataupun Yang Di-Pertua Negeri bagi Menteri Besar ataupun Ketua Menteri. Melalui pelantikan tersebut, hal ini membuka ruang kepada ketua kerajaan untuk kemudiannya membentuk kerajaannya. Pada kebiasaannya, mandat sesebuah kerajaan untuk memerintah berlangsung selama lima tahun.

Berdasarkan penerangan di atas, hal ini dapat disimpulkan bahawa pusat utama kuasa sesebuah kerajaan terletak atas mandat yang ada kepada seseorang ketua kerajaan tersebut. Sehubungan dengan itu, sekiranya seseorang ketua kerajaan memilih untuk meletak jawatan ataupun hilang keyakinan majoriti dalam Dewan Rakyat ataupun DUN, maka dengan sendirinya mandat kerajaan yang dibentuknya juga terbubar. Kehilangan keyakinan majoriti terhadap seseorang ketua kerajaan juga boleh dicetuskan oleh aktiviti lompat parti dalam kalangan ahli Dewan Rakyat atau DUN. Hal di luar kebiasaan ini sudah tentu dapat mencetus krisis perlembagaan serta mengundang ketidakstabilan politik yang sudah tentu boleh memudaratkan negara untuk jangka yang panjang. Oleh itu, suatu mekanisme khusus telah dibentuk bagi menjamin kelangsungan mandat yang diberikan rakyat menerusi pilihan raya.

Bagi menjamin kestabilan politik dan mengembalikan kepercayaan rakyat terhadap sistem pemilihan pemimpin negara, Dewan Rakyat baru-baru ini telah meluluskan sebuah mekanisme bagi mengekang aktiviti lompat parti dalam kalangan ahli Dewan Rakyat dan DUN. Mekanisme pencegahan ini dikuatkuasakan menerusi sebuah Akta Parlimen yang dipanggil Akta Perlembagaan (Pindaan) (No.3) 2022 atau dikenali sebagai Akta A1663 yang mula berkuat kuasa pada 5 Oktober 2022. Akta A1663 berperanan sebagai sebuah Akta pindaan terhadap beberapa Perkara dan Fasal dalam Perlembagaan Persekutuan yang berkaitan dengan kebebasan berpersatuan dan juga keanggotaan Dewan Rakyat dan DUN.

Antara ciri signifikan Akta A1663 adalah dengan tambahan peruntukan Perkara 49A dalam Perlembagaan Persekutuan yang menyentuh definisi dan pengecualian terhadap aktiviti lompat parti di Dewan Rakyat. Menurut Perkara 49A(1)(a), seseorang ahli Dewan Rakyat yang mewakili suatu parti politik boleh didefinisikan sebagai melompat parti sekiranya beliau melepaskan keanggotaan parti politiknya, ataupun tidak lagi menjadi ahli anggota parti politik tersebut. Perkara 49A(1)(b) pula turut mentakrifkan bahawa seorang ahli Dewan Rakyat yang memenangi pilihan raya atas tiket calon bebas, turut ditafsirkan sebagai melompat parti sekiranya beliau menyertai sesuatu parti politik sebagai anggota parti tersebut. Sekiranya senario tersebut berlaku, maka keahlian seseorang ahli Dewan Rakyat tersebut adalah terhenti dan kerusinya haruslah dikosongkan. Sekiranya berlaku, sudah tentu akan menuntut sebuah pilihan raya kecil bagi kerusi Parlimen berkaitan diadakan sepertimana yang dituntut di bawah Perkara 49(A)(4) Perlembagaan Persekutuan.

Namun begitu, larangan terhadap lompat parti ini bukanlah mutlak dan tertakluk pada beberapa pengecualian. Hal ini dinyatakan dengan jelas menerusi Perkara 49A(2) Perlembagaan Persekutuan yang menggariskan tiga perkara yang tidak menghentikan keahlian seseorang ahli Dewan Rakyat. Antaranya, termasuklah sekiranya parti yang diwakilinya dibubarkan atau pendaftaran parti politiknya dibatalkan. Keduanya, sekiranya ahli Dewan Rakyat tersebut mendapat pelepasan keanggotaan daripada parti politiknya apabila terpilih untuk dilantik sebagai Yang di-Pertua Dewan Rakyat. Akhir sekali, sekiranya beliau dipecat daripada parti politik yang sedang dianggotainya.

Pada peringkat DUN pula, larangan dan pengecualian yang sama mengenai aktiviti lompat parti dinyatakan melalui pindaan terhadap Jadual Kelapan Perlembagaan Persekutuan menerusi Akta yang sama. Namun begitu, bagi tujuan penguatkuasaan pada peringkat negeri, perkara ini perlulah mendapat persetujuan Sultan atau Yang di-Pertua Negeri di negeri yang berkenaan.

Walaupun mekanisme antilompat parti yang diluluskan melalui pindaan Perlembagaan Persekutuan ini boleh disifatkan sebagai satu daripada usaha yang sangat baik, namun penulis berpendapat bahawa masih terdapat beberapa kelemahan ataupun lacuna yang ketara yang masih boleh dimanipulasikan bagi tujuan melompat parti.

Pertamanya, berkemungkinan disebabkan oleh keahlian seseorang ahli Dewan Rakyat tidak boleh dilucutkan sekiranya beliau dipecat, maka terdapat kemungkinan bahawa ahli dewan tersebut dengan secara curangnya menimbulkan sesuatu kekacauan dalam partinya sendiri yang boleh membawa kepada pemecatan beliau. Melalui kaedah ini, maka ahli dewan tersebut dapat mengekalkan keahliannya di Dewan Rakyat sama ada sebagai calon bebas ataupun menjadi anggota parti yang lain, tanpa perlu mengosongkan kerusinya.

Keduanya, Perkara 49A hanya menyentuh keanggotaan ahli Dewan Rakyat pada peringkat individu, dan bukanlah merangkumi penukaran pendirian parti secara kolektif. Oleh itu, seorang ahli Dewan Rakyat tidak akan dikira sebagai melompat parti, sekiranya sesebuah parti politik yang dianggotainya mengambil keputusan untuk menyokong atau menarik sokongan terhadap sesebuah gabungan politik. Pada pandangan penulis, kelompangan undang-undang terhadap perkara yang disebutkan adalah amat serius memandangkan sokongan atau penarikan sokongan terhadap sesebuah gabungan politik dapat meruntuhkan atau membentuk sesebuah kerajaan. Hal ini sekali gus memusnahkan matlamat asal pindaan perlembagaan tersebut dilakukan, yakni bertujuan untuk memberikan kestabilan kepada sistem politik sedia ada.

Maka demikian, pada pandangan penulis, terdapat beberapa langkah mitigasi yang boleh diambil bagi mengurangkan risiko yang timbul daripada kelemahan yang dinyatakan. Hal ini termasuklah dengan memperketat dan menguatkuasakan undang-undang antirasuah dengan lebih holistik dan tegas. Pada masa yang sama, undang-undang yang mengawal selia dana politik juga harus diperkenalkan. Hal ini demikian kerana penulis berpendapat terdapat kemungkinan aktiviti lompat parti boleh didorong oleh politik wang dan apa-apa perbuatan pecah amanah yang berkaitan. Seterusnya, ruang bagi Public Interest Litigation, yakni rakyat kebanyakan diberi kuasa untuk mengambil tindakan mahkamah terhadap seseorang individu atau pihak atas isu berkepentingan awam haruslah diperkenalkan. Menerusi kaedah ini, hal ini akan membuka ruang kepada pengundi untuk mengambil tindakan sivil terhadap individu yang melompat parti secara tidak bertanggungjawab, sekali gus berpotensi untuk menjadi langkah pencegahan yang ampuh terhadap aktiviti tersebut.

Dr. Hafidz Hakimi Haron, Pensyarah di Fakulti Undang-Undang, Universiti Multimedia, Kampus Melaka.


Melihat Pendidikan dalam Konteks Dunia – Raja Muda Perlis

Untuk mendapatkan maklumat terkini, ikuti kami melalui Telegram

Padang Besar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail pada hari ini bertitah bahawa para pendidik baik di peringkat institut pengajian tinggi mahupun sekolah kini tiada pilihan selain terpaksa melihat pendidikan dalam konteks dunia yang sedang mengalami evolusi yang sangat agresif. Hal ini demikian kerana sekiranya kita lambat bertindak maka kita akan ketinggalan dalam dunia pendidikan. Tambah baginda:

‘Cashless’, ‘Content Creator’, ‘Digital Nomads’, ‘Crypto Currency’, ‘Coding Language’ dan ‘Digital Learning’ adalah antara fenomena dalam evolusi pendidikan terkini yang sedang kita tempuhi. Maka wajar proses ‘learn’, ‘unlearn’ dan ‘relearn’ dilaksanakan bagi memastikan sistem pendidikan kita tidak sekali-kali ketinggalan khususnya dalam sistem penyampaian ‘content of knowledge’ kepada para pelajar.

Bagi memastikan maklumat yang dipelajari sampai kepada para pelajar secara berkesan, baginda bertitah bahawa:

Pendekatan penyampaian yang lebih berorientasikan ‘learners friendly’ serta ‘trendy’ mengikut kesukaan para pelajar perlu difahami oleh para pendidik.

Titah DYTM Tuanku Syed Faizuddin Putra Jamalullail tersebut disampaikan selepas baginda berkenan berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) berjumlah RM21 000 kepada 30 orang asnaf terpilih yang diwakili oleh amil Masjid Al Huda, iaitu Azizan Arifin. Asnaf tersebut, iaitu dalam kalangan anak kariah Masjid Al Huda, Felda Mata Ayer, Padang Besar (Utara) Perlis masing-masing akan menerima RM700 setiap seorang yang akan diagihkan oleh Azizan Arifin.

Mengiringi baginda semasa penyerahan sumbangan tersebut ialah Mufti Perlis, Prof. Dato’ Arif Perkasa Dr. Mohd Asri Zainul Abidin dan Ketua Pegawai Eksekutif MAIPs, Haji Mohd Nazim Mohd Noor.

Pada masa yang sama, Tuanku Raja Muda amat mengambil berat perihal pembangunan pendidikan di negeri Perlis dan bersyukur kerana Perlis mempunyai ruang sistem sokangan pendidikan melalui pelbagai platform yang tidak kurang hebatnya berbanding dengan tempat lain di Malaysia. Baginda juga berharap agar pembangunan pendidikan di Perlis dapat terus dipergiat dari semasa ke semasa demi memastikan anak bangsa pewaris negeri dan negara terpelihara.


Transformasi Pendidikan dari Prasekolah hingga Menengah Atas

Kerajaan menerusi Kementerian Pendidikan Malaysia (KPM) sentiasa memfokuskan pelbagai usaha untuk memastikan berlaku peningkatan terhadap akses pendidikan dalam setiap peringkat persekolahan. Di negara ini, hal itu dibuktikan menerusi keseriusan kerajaan menggariskan Pelan Pembangunan Pendidikan Malaysia 2013 – 2025 yang memperincikan usaha kerajaan untuk menyediakan pelbagai akses pendidikan di segenap sekolah di negara ini. Hal ini diperkukuh lagi dengan pengumuman belanjawan pada setiap tahun yang menyaksikan kerajaan memperuntukkan belanjawan yang tertinggi kepada KPM yang tujuannya tidak lain tidak adalah untuk meningkatkan kualiti pendidikan di Malaysia. Pada pengumuman belanjawan 2023, KPM menerima peruntukan terbesar, iaitu  sebanyak RM55.6 bilion.

Menteri Kewangan, Senator Tengku Datuk Seri Zafrul Tengku Abdul Aziz berkata, jumlah itu menyaksikan peningkatan daripada peruntukan yang sedia ada dalam Belanjawan 2022, iaitu sebanyak RM52.6 bilion.

Menurut beliau, menerusi belanjawan itu nilai Bantuan Awal Persekolahan (BAP) yang dinaikkan kepada RM150 adalah untuk meringankan beban ibu bapa berpendapatan RM3000 ke bawah untuk menyediakan kelengkapan sekolah anak-anak pada Belanjawan 2022 yang akan diberikan kepada semua murid tanpa mengira had pendapatan ibu bapa mereka. Sebagai contoh, jika sebuah keluarga mempunyai tiga orang anak  bersekolah, maka mereka layak menerima BAP sebanyak RM450.

Tengku Zafrul Tengku Abdul Aziz turut memaklumkan bahawa peruntukan disediakan untuk BAP adalah sebanyak RM825 juta, iaitu jauh melebihi peruntukan tahun ini, iaitu RM450 juta. Dalam pada itu, katanya, kerajaan juga menambah baik Rancangan Makanan Tambahan (RMT) dengan menyediakan bekalan susu pada setiap hari. Untuk itu, sejumlah RM777 juta disediakan, iaitu peningkatan signifikan berbanding dengan RM280 juta pada tahun 2020 atas peluasan penerima, kenaikan kadar dan penyediaan bekalan susu pada setiap hari. Dengan itu, katanya, lebih daripada 800 ribu orang  pelajar serta 7300 orang pengusaha makanan dan pembekal susu tempatan akan menerima manfaat daripada penambahbaikan itu.

Dalam Laporan Tahunan 2021,  PPPM 2013-2025, KPM memperincikan bahawa setiap kanak-kanak warganegara Malaysia, tanpa mengira taraf ekonomi, etnik atau latar belakang berhak mendapat akses yang sama kepada pendidikan berkualiti bagi membolehkan mereka mencapai potensi masing-masing. Hal ini membuktikan bahawa sistem pendidikan Malaysia berhasrat untuk memastikan penyertaan sejagat dan enrolmen penuh daripada peringkat prasekolah hingga peringkat menengah atas yang meliputi murid di semua sekolah kerajaan dan swasta, termasuk Kolej Vokasional.

Sejak pelaksanaan PPPM 2013-2025, sistem pendidikan telah berjaya meningkatkan tahap akses pada peringkat pendidikan prasekolah hingga menengah atas. Walau bagaimanapun, pandemik COVID-19 yang melanda sejak tahun 2020 hingga lewat tahun 2021, telah sedikit banyak memberikan kesan terhadap peratus enrolmen murid pada semua peringkat pendidikan.

Bab 3 laporan itu turut memperincikan fokus 2021 yang ditekankan oleh KPM merangkumi tiga fokus utama, iaitu Peningkatan Enrolmen Murid: Meningkatkan enrolmen murid prasekolah awam dan swasta; Meningkatkan enrolmen murid melalui Pemantapan Program Peningkatan Enrolmen Menengah Atas kepada pegawai-pegawai Jabatan Pendidikan Negeri (JPN) dan Pejabat Pendidikan Daerah (PPD) serta ziarah cakna ke kelompok sasar; dan Meningkatkan program jalinan kerjasama antara agensi melalui Jabatan Pendidikan Negeri (JPN). Fokus kedua pula meliputi Peningkatan Enrolmen dalam Bidang TVET: Kualiti graduan TVET; Penambahbaikan prasarana institusi TVET; dan Meningkatkan kerjasama dengan agensi-agensi luar dan pihak yang berkaitan dengan Pendidikan TVET. Sementara itu, Pengurangan Kadar Keciciran Murid pula menjadi fokus ketiga KPM.

Keseriusan KPM dalam peningkatan enrolumen murid dapat dilihat menerusi pencapaian tahun 2021, iaitu pencapaian enrolmen prasekolah bagi tahun 2021 telah menunjukkan penurunan kadar enrolmen bagi kedua-dua kohort umur 5+, iaitu sebanyak 6.53 peratus kepada 83.65 peratus dan bagi kohort umur 4+ peratus enrolmen telah berkurang sebanyak 8.1 peratus kepada 68.45 peratus.

Penurunan ketara terhadap kadar penyertaan kanak-kanak yang mengikuti pendidikan prasekolah pada tahun 2021 yang jelas disebabkan oleh kesan daripada pandemik COVID-19 yang juga telah mengakibatkan pengurangan prasekolahj sebanyak 1342 kepada 51 565 kelas. Dalam usaha menambah bilangan kelas prasekolah, KPM telah membuka sebanyak 118 kelas pada tahun 2021. Namun begitu, kesan pandemik yang hebat telah menyebabkan penutupan kelas tadika agensi lain yang merangkumi sebanyak 65 kelas Tadika Kemas, satu kelas Tadika Perpaduan dan yang paling terkesan, iaitu tadika swasta di mana sebanyak 1394 tadika terpaksa ditutup. Oleh itu, bagi meneruskan komitmen untuk memberikan akses terhadap pendidikan prasekolah, KPM telah meneruskan bantuan yuran prasekolah swasta terutama kepada golongan B40 untuk mereka meneruskan pendidikan di tadika swasta. Pada tahun 2021, bantuan ini telah disalurkan kepada 1811 murid yang layak daripada 803 buah tadika swasta melibatkan peruntukan sebanyak RM1.25 juta.

Pada peringkat menengah atas pula, peratus enrolmen bagi tahun 2021 menunjukkan peningkatan sebanyak 1.11 peratus. Peningkatan ini didorong oleh usaha pihak KPM yang berterusan serta kerjasama yang diberikan oleh pihak komuniti, agensi-agensi lain, pihak swasta, NGO serta lain-lain pihak yang sedia membantu KPM demi menyokong pembelajaran murid menengah atas yang bakal menduduki peperiksaan SPM demi menjamin masa depan generasi ini.

Pencapaian tahun 2021 juga menyaksikan berlakunya peningkatan enrolmen dalam bidang TVET, iaitu kepada 6.30 peratus (23,539). Enrolmen tersebut merangkumi sebanyak 70.39 peratus (16,570) pelajar mengikuti program TVET di Kolej Vokasional (KV); sebanyak 453 Murid Berkeperluan Pendidikan Khas (MBPK) di Sekolah Menengah Pendidikan Khas Vokasional (SMPKV); sebanyak 4448 pelajar Program Vokasional Menengah Atas (PVMA); dan sebanyak 155 pelajar program Perantisan Industri Menengah Atas (PIMA). Pelibatan seramai 304 pelajar lepasan Tingkatan 3 dalam program Sistem Latihan Dual Nasional (SLDN) Kolej Vokasional dengan McDonalds’ Malaysia merupakan alternatif ke arah peluasan TVET KPM melalui kerjasama awam-swasta. Enrolmen tahun semasa turut merangkumi enrolmen kumulatif daripada agensi luar KPM seperti GIATMARA dan Perbadanan Tabung Pembangunan Kemahiran (PTPK) dengan pelibatan sebanyak 3.78 peratus enrolmen pelajar TVET KPM.

Penularan wabak COVID-19 dan Perintah Kawalan Pergerakan (PKP) yang dilaksanakan pada tahun 2021 telah menyaksikan Jabatan Pendidikan Negeri (JPN) menggunakan pelbagai kaedah alternatif bagi memastikan kanak-kanak cicir didekati terutamanya dengan kerjasama komuniti setempat. Sebagai contoh, JPN Pulau Pinang telah mengedarkan poster ke seluruh pelosok negeri bagi membantu pemakluman dan informasi berkaitan dengan program outreach murid cicir dan tatacara pendaftaran semula murid ke sekolah.

JPN Terengganu pula telah menjalankan Program Turun Padang bersama-sama Jabatan Pendaftaran Negara Cawangan Terengganu bagi menguruskan isu murid tiada dokumen, disamping menjalankan program ziarah ke rumah murid cicir bagi membantu mereka kembali semula ke sekolah.

Sementara itu, JPN Sabah telah menjalankan Operasi Sifar Cicir Sabah (OPSCIS) di Pulau Banggi, Kudat, pada 9 November hingga 11 November 2021 dengan memberikan kelulusan permohonan dan pendaftaran murid dengan segera di kawasan tersebut. Program ini berjaya mengembalikan sebanyak 53 orang murid cicir ke sekolah serta menjimatkan kos kewangan ibubapa dalam kalangan B40 kerana tidak perlu ke JPN permohonan belajar.

JPN Pahang turut menjalankan bantuan murid cicir dengan kerjasama Kementerian Kesihatan Malaysia (KKM) negeri Pahang semasa menjalankan program vaksinasi di Sekolah Kebangsaan Titom dan Sekolah Kebangsaan Lejang Lipis. Program ini telah berjaya mengembalikan seramai 23 orang murid orang asli kembali ke sekolah.

Setelah pergerakan merentas daerah dibenarkan, beberapa JPN lain juga telah menjalankan program bantuan murid cicir bagi membantu mereka kembali ke sekolah. Dengan pelbagai aktiviti yang telah dijalankan daripada peringkat JPN hingga ke sekolah, kadar keciciran menunjukkan penurunan daripada 1.13 peratus pada tahun 2020 kepada 1.11 peratus pada tahun 2021.

Dapatan daripada program bantuan yang telah dijalankan menunjukkan isu keciciran yang berlaku sepanjang tempoh pandemik COVID-19 melibatkan murid sekolah peringkat rendah dan peringkat menengah di sekolah kerajaan dan bantuan kerajaan KPM akibat daripada pelbagai faktor keluarga dan murid. Walau bagaimanapun, program yang dijalankan mampu membantu murid cicir kembali ke sekolah. Bantuan murid cicir ini akan diperkukuh di semua PPD pada tahun 2022 bagi membendung isu keciciran murid pada peringkat rendah dan menengah. Program bantuan ini juga perlu disusuli dengan intervensi berfokus dan kerjasama padu daripada pelbagai agensi, kementerian dan komuniti setempat agar apa-apa yang digariskan berjaya seperti yang telah dijalankan oleh beberapa JPN. Selain itu, murid yang terkesan akibat COVID-19 perlu dikenal pasti secara individu agar mereka dapat diberi intervensi yang sesuai bagi memastikan mereka kekal dalam enrolmen pada peringkat rendah dan menengah serta dapat menamatkan pendidikan hingga tamat tingkatan lima.

Ternyata KPM sentiasa melangkah ke hadapan dalam memperbaik enrolmen murid. Maka itu, setiap program yang telah dijalankan pada tahun 2021 telah dianalisa keberkesanannya bagi memastikan perancangan bagi tahun seterusnya akan dapat memperbaik enrolmen murid di sekolah bagi setiap peringkat. Impak program yang dijalankan telah menunjukkan bahawa kerjasama yang dijalin dengan pelbagai pihak bagi mengesan dan mengenal pasti murid-murid yang terkesan dengan pandemik COVID-19 berjaya menarik semula serta mengekalkan murid-murid ini di sekolah. Oleh itu, bagi tahun 2022, KPM komited dalam meningkatkan kerjasama dengan komuniti setempat bagi meningkatkan enrolmen murid pada semua peringkat pendidikan. Hal ini termasuklah aktiviti seperti yang berikut:

1. Peluasan prasekolah KPM sebanyak 90 buah kelas di seluruh negara bagi memberikan peluang dan lebih ramai kanak-kanak mendapat pendidikan awal dan bersedia ke pendidikan formal.

2. Peningkatan enrolmen prasekolah swasta melalui pelaksanaan verifikasi data di tadika swasta, mengadakan beberapa siri sesi townhall bagi memberikan pendedahan kepada pengusaha tadika swasta mengenai kelebihan berdaftar dengan KPM.

3. Pelaksanaan bantuan yuran murid di tadika swasta bagi kumpulan murid daripada keluarga berpendapatan rendah.

4. Pengukuhan jalinan kerjasama dengan pelbagai agensi bagi meningkatkan enrolmen pada peringkat menengah atas.

5. Pencapaian TVET tidak hanya diukur menerusi kuantiti kemasukan murid tetapi perlu lebih berfokus kepada kualiti graduan TVET. Penambahbaikan prasarana di sesebuah institusi TVET hendaklah sentiasa dinaik taraf bagi memastikan pendidikan teknikal dan vokasional berkualiti diterima oleh pelajar KV. Pelaksanaan TVET KPM yang mampan tidak akan terlaksana dengan jayanya tanpa kerjasama semua pihak yang bertanggungjawab dalam merealisasikan agenda negara. Hal ini bermaksud, TVET KPM perlu terus diperkasa ke arah mengarusperdanakan pendidikan teknikal dan vokasional.

6. Perluasan cakupan pencarian murid cicir dan juga kanak-kanak yang tidak pernah mendapat pendidikan di mana-mana institusi pendidikan. Intervensi berfokus akan dirancang agar mereka kekal bersekolah hingga tamat menduduki peperiksaan SPM.


PRU-15: Tempoh Berkempen Tamat, Rakyat Malaysia Mengundi Esok

Untuk mendapatkan maklumat terkini, ikuti kami melalui Telegram

Dari pentas bersaiz mega, khemah di tepi jalan, lori bergerak, serta lawatan dari pintu ke pintu rumah hingga ke gerai makan dan pasar malam, perang kempen secara bersemuka dan menerusi media sosial oleh 945 calon yang disahkan layak bertanding dalam Pilihan Raya Umum ke-15 (PRU-15) akhirnya sampai ke garisan penamat. Tepat pukul 12.00 tengah malam ini, berakhirlah tempoh 14 hari berkempen yang diperuntukkan oleh Suruhanjaya Pilihan Raya (SPR) kepada semua calon dan parti yang bertanding.

Janji sudah dilaungkan. Manifesto sudah diperincikan. Esok, bermula pukul 7.30 pagi hingga 5.30 petang (di Sabah dan Sarawak) dan 8.00 pagi hingga 6.00 petang (di Semenanjung), sebanyak 20 905 366 20 orang pengundi akan menentukan siapakah yang layak merebut 221 kerusi Parlimen (satu kerusi, iaitu Parlimen Padang Serai ditunda ke tarikh pengundian baharu, iaitu pada 7 Disember 2022) seterusnya membentuk kerajaan.

Sebanyak 441 calon akan bersaing untuk merebut 117 kerusi Dewan Undangan Negeri (DUN) di Perak, Pahang, Perlis dan kerusi N66 Bugaya, Sabah. Bagi kerusi Parlimen, Pakatan Harapan (PH) mempertaruhkan calon paling ramai, iaitu 206 orang, diikuti Barisan Nasional (BN) (178), Perikatan Nasional (PN) (149) dan Pejuang (116). Parti Warisan Sabah (Warisan) meletakkan 52 calon, Gabungan Parti Sarawak (31), PAS (22), Parti Rakyat Malaysia (16), Gabungan Rakyat Sabah (13), Parti Sarawak Bersatu (10), Putra (9), DAP (8), Parti Kesejahteraan Demokratik Masyarakat (7), Muda (6), Parti Bangsa Malaysia (5) dan Parti Bansa Dayak Sarawak (3).

Selain itu, Parti Bersatu Rakyat Sabah, Parti Sedar Rakyat Sarawak, Parti Sosialis Malaysia, Parti Perpaduan Rakyat Sabah, Parti Bumi Kenyalang dan Parti Utama Rakyat pula masing-masing mempunyai seorang calon kerusi Parlimen. Jumlah calon Bebas yang bertanding adalah sebanyak 108 orang. Jumlah ini merupakan yang tertinggi dalam sejarah PRU negara.

Negeri Selangor yang mempunyai 22 kawasan Parlimen merekodkan jumlah calon Parlimen paling banyak, iaitu 124 orang, diikuti dengan Sabah (119), Perak (100), Johor (96), Sarawak (92), Kedah (68), Kelantan (63), Pulau Pinang (58), Pahang (55), Kuala Lumpur (52), Negeri Sembilan (35), Terengganu (33), Melaka (25) dan Perlis (13), manakala Putrajaya dan Labuan masing-masing mempunyai enam calon.

Bagi kerusi DUN, Perak mendahului senarai calon tertinggi dengan 220 orang diikuti Pahang (150), Perlis (64) dan tujuh calon bagi Pilihan Raya Kecil (PRK) DUN Bugaya, Sabah. BN mempertandingkan sebanyak 117 calon bagi kerusi DUN; PN dan PH masing-masing mempertandingkan 116 calon; Pejuang (45); Warisan (18); dan Bebas (24).

SPR menetapkan hari pengundian PRU-15, pada esok, 19 November 2022 dan pengundian awal pada 15 November lalu. Menurut Daftar Pemilih yang dikemas kini SPR hingga 9 Oktober 2022, sebanyak 21 173 638 orang pemilih yang layak mengundi pada PRU-15. Mereka terdiri daripada 20 905 366 pengundi biasa; 146 737 anggota tentera serta pasangan; 118 794 anggota polis serta pasangan Polis Pasukan Gerakan Am (PGA) dan 2741 orang Pengundi Tidak Hadir Luar Negara.